Diari Oficial de la Generalitat Valenciana


Sumari del DOGV 7397, del 06-11-2014 (2014/10784)

RESOLUCIÓ de 4 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri de Foment i la Generalitat per a l'execució del Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes 2013-2016.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7397

Data del DOGV
:   06-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10553


Data del document
:   04-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri de Foment i la Generalitat per a l'execució del Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes 2013-2016. [2014/10109]  
El Ministeri de Foment i la Generalitat han subscrit, prèvia tramitació reglamentària, el 14 d'octubre de 2014, el conveni de col·laboració per a l'execució del Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes 2013-2016.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1093/2014 i que figura com a annex d'esta resolució.  
  
València, 4 de novembre de 2014.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre el Ministeri de Foment i la Comunitat Valenciana per a l'execució del Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes, 2013-2016.  
  
Madrid, 14 d'octubre de 2014  
  
REUNITS  
D'una part, la ministra de Foment, Ana María Pastor Julián, en virtut del Reial Decret 1826/2011, de 21 de desembre, pel qual es disposa el seu nomenament, i actuant a l'empara del que disposa l'article 13.3 de la Llei 6/1997, de 14 d'abril, d'organització i funcionament de l'Administració general de l'Estat, i en la disposició addicional tretze de la Llei 30/1992, de Règim Jurídic de les Administracions Públiques i del Procediment Administratiu Comú.  
D'una altra part, Alberto Fabra Part, com a president de la Generalitat Valenciana, nomenat pel Reial Decret 1144/2011, de 27 de juny, de 2011, del president del Govern d'Espanya, que firma este conveni per l'Acord del Consell de 10 d'octubre de 2014.  
Les parts es reconeixen mútuament, en la qualitat amb què cada una intervé, amb capacitat legal necessària per a l'atorgament d'este conveni de col·laboració i a este efecte,  
  
EXPOSEN  
  
Primer  
Que el Ministeri de Foment actua d'acord amb les competències exclusives que l'article 149.1.13a de la Constitució Espanyola atribuïx a l'Estat en matèria de bases i la coordinació de la planificació general de l'activitat econòmica.  
  
Segon  
Que la Comunitat Valenciana actua d'acord amb les competències que en matèria d'habitatge establix l'article 148.1.3a de la Constitució Espanyola, i que ha assumit amb caràcter exclusiu en virtut del seu Estatut d'Autonomia, aprovat per la Llei Orgànica 5/1982, d'1 de juliol, en l'article 49.1, modificada per la Llei Orgànica 1/2006, de 10 d'abril.  
  
  
Tercer  
Que el Govern ha aprovat el Reial Decret 233/2013, de 5 d'abril, pel qual es regula el Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes 2013-2016.  
Que l'article 3 del mencionat reial decret establix que el Ministeri de Foment subscriurà convenis de col·laboració amb les comunitats autònomes i ciutats de Ceuta i Melilla per a l'execució del pla, la duració dels quals coincidirà amb la vigència d'este. El mateix article establix els continguts mínims que hauran d'incloure els esmentats convenis.  
  
Quart  
Que el 22 de juliol de 2013 es va celebrar a Madrid una conferència sectorial de vivenda urbanisme i sòl, en què es van acordar els coeficients (percentatges) de repartiment, entre les comunitats autònomes i les ciutats de Ceuta i Melilla, dels fons estatals per a subvencions del Pla estatal 2013-2016. Es va establir per al cas de la Comunitat Valenciana un coeficient de repartiment d'11,4 %  
Que el Consell de Ministres, en la seua reunió celebrada el 5 de desembre de 2013, a proposta del Ministeri d'Hisenda i Administracions Públiques, va aprovar l'acord pel qual s'autoritzen límits per a adquirir compromisos de gasto amb càrrec a exercicis futurs a fi d'atendre les subvencions previstes en el Reial Decret 233/2013, de 5 d'abril, pel qual es regula el Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes, 2013-2016.  
  
Que el Consell de Ministres, en la seua reunió celebrada el 13 de desembre de 2013, a proposta del Ministeri de Foment, va aprovar l'acord pel qual s'establixen les quanties màximes de les ajudes financeres estatals per a la instrumentació de les subvencions del Pla estatal per al foment del lloguer de vivendes, la rehabilitació edificatòria i la regeneració i renovació urbanes 2013-2016.  
  
I que atenent a tot el que ha quedat exposat, les parts subscriuen este conveni de col·laboració, que es regirà d'acord amb les següents  
  
  
CLÀUSULES  
  
Primera. Objecte  
1. És objecte d'este conveni l'establiment de les pautes de col·laboració i els compromisos mutus de les parts, amb vista a garantir l'execució del Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes 2013-2016, (d'ara en avant, el Pla), al territori de la Comunitat Valenciana per mitjà de l'acció coordinada de les dos administracions firmants d'este acord.  
  
2. Les accions a desenrotllar als efectes del compliment de l'objecte del conveni consistixen en:  
a) La tramitació i resolució dels procediments de concessió i pagament de les ajudes dels programes del pla, per part de la Comunitat Valenciana en les diferents modalitats d'actuacions, així com la gestió de l'abonament de les subvencions, una vegada s'haja reconegut el dret dels beneficiaris a obtindre'n.  
La concessió de les ajudes es regirà pel que establix este conveni, el Reial Decret 233/2013, de 5 d'abril, i les disposicions que puguen dictar-se en el seu desplegament o execució, en la Llei 38/2003, de 17 de novembre, General de Subvencions, i en el reglament que la desplega.  
  
b) La tramitació, el règim de revisió i impugnació que corresponga, atenent a la legislació de règim jurídic de les administracions públiques i del procediment administratiu comú, de les resolucions dictades per la Comunitat Valenciana en la gestió de les ajudes del pla.  
  
c) La gestió del finançament a aportar en cada anualitat, per part del Ministeri de Foment, així com dels compromisos de cofinançament de les actuacions que assumix la Comunitat Valenciana.  
d) El seguiment, control i avaluació de l'execució del pla, a través de les obligacions de seguiment, control i avaluació de la mencionada execució, incloses en el Reial Decret 233/2013, de 5 d'abril.  
e) La comunicació recíproca de les informacions necessàries per al mencionat seguiment, control i avaluació, inclosa la informació respecte de l'actuació de les entitats col·laboradores que participen en la gestió.  
  
  
  
Segona. Actuacions objecte del conveni  
1. Les actuacions del pla són les incloses en els huit programes que regula:  
- Programa de subsidiació de préstecs convinguts.  
- Programa d'ajuda al lloguer de vivenda.  
- Programa de foment del parc públic de vivenda en lloguer.  
- Programa de foment de la rehabilitació edificatòria.  
- Programa de foment de la regeneració i renovació urbanes.  
- Programa de suport a la implantació de l'informe d'avaluació dels edificis.  
- Programa per al foment de ciutats sostenibles i competitives.  
- Programa de suport a la implantació i gestió del pla.  
De les esmentades actuacions del pla, només són objecte d'este conveni, i per tant, només obtindran finançament amb càrrec a este conveni, les regulades en els sis programes següents:  
- Programa d'ajuda al lloguer de vivenda.  
- Programa de foment del parc públic de vivenda en lloguer.  
- Programa de foment de la rehabilitació edificatòria.  
- Programa de foment de la regeneració i renovació urbanes.  
- Programa de suport a la implantació de l'informe d'avaluació dels edificis.  
- Programa per al foment de ciutats sostenibles i competitives.  
2. Les actuacions del programa de subsidiació de préstecs convinguts, que no obtindran en cap cas finançament amb càrrec a este conveni es continuaran regint pel conveni de col·laboració subscrit el dia 28 d'abril de 2009 pel Ministeri d'Habitatge (hui Ministeri de Foment) i la Comunitat Valenciana per a l'aplicació del Pla estatal de vivenda i rehabilitació 2009-2012, sense perjuí d'allò que s'ha establit, en tot moment, per la legislació vigent en la matèria.  
3. Les actuacions del programa de suport a la implantació i gestió del pla, que no obtindran en cap cas finançament amb càrrec a este conveni seran gestionades unilateralment pel Ministeri de Foment, en els termes establits en el Reial Decret 233/2013, de 5 d'abril.  
  
4. Els imports i la programació inicials de les actuacions objecte del conveni, és a dir, d'aquelles que obtindran finançament amb càrrec a este conveni, es regulen en la clàusula quarta. L'avaluació del grau d'execució del pla s'efectuarà a partir dels esmentats imports i programació.  
  
Tercera. Límit de gasto a què es comprometen el Ministeri de Foment i la Comunitat Valenciana  
1. El Ministeri de Foment es compromet a aportar les quanties econòmiques corresponents a aquelles actuacions, objecte del conveni, referides en la clàusula segona, el finançament de la qual es desglossa per anualitats i programes en la clàusula quarta, de conformitat amb el Reial Decret 233/2013, de 5 d'abril, pel qual es regula el pla, amb les limitacions establides en esta clàusula. En concret:  
a) El Ministeri de Foment es compromet a aportar, com a màxim, per al finançament de les subvencions del Pla estatal 2013-2016 (per als programes d'ajuda al lloguer de vivenda, de foment del parc públic de vivenda en lloguer, de foment de la rehabilitació edificatòria, de foment de la regeneració i renovació urbanes, de suport a la implantació de l'informe d'avaluació dels edificis i del foment de ciutats sostenibles i competitives) a la Comunitat Valenciana les quanties següents:  
  
Any 2014: 27.925.478 euros.  
Any 2015: 56.201.228 euros.  
Any 2016: 88.217.521 euros.  
b) Com a conseqüència del compromís que adquirix la Comunitat Valenciana per a cofinançar actuacions en els termes que preveu l'apartat 5 de l'article 5 del Reial Decret 233/2013, de 5 d'abril, el Ministeri de Foment es compromet, com a màxim, d'aportar un finançament addicional a l'anterior de les subvencions del Pla estatal 2013-2016 en la Comunitat Valenciana d'acord amb les quanties següents:  
  
Any 2014: 5.711.400 euros.  
Any 2015: 9.972.036 euros.  
Any 2016: 52.027.405 euros.  
c) Per tant, sumant estes dos aportacions, el Ministeri de Foment es compromet a aportar per al finançament de les subvencions del Pla estatal 2013-2016 (per als programes d'ajuda al lloguer de vivenda, de foment del parc públic de vivenda en lloguer, de foment de la rehabilitació edificatòria, de foment de la regeneració i renovació urbanes, de suport a la implantació de l'informe d'avaluació dels edificis i del foment de ciutats sostenibles i competitives) a la Comunitat Valenciana fins un màxim (límit de gasto), per anualitats, de:  
  
Límit de gasto any 2014: 63.649.347 euros  
Límit de gasto any 2015: 66.184.840 euros  
Límit de gasto any 2016: 66.600.306 euros  
2. La Comunitat Valenciana es compromet a cofinançar actuacions del Pla estatal 2013-2016, en els termes que preveu l'apartat 5 de l'article 5 del Reial Decret 233/2013, de 5 d'abril, i de conformitat amb el desglossament per programes i anualitats establit en la clàusula quarta Finançament dels programes del Pla a desenrotllar en el marc d'este conveni »per import màxim» (límit de gasto) de:  
Any 2014: 5.711.400 euros  
Any 2015: 9.972.036 euros  
Any 2016: 71.653.118 euros  
  
Quarta. Finançament dels programes del Pla a desenrotllar en el marc d'este conveni  
El finançament dels programes es farà d'acord amb la següent distribució d'imports màxims per anualitats.  
  
Quinta. Finançament dels programes del pla pel Ministeri de Foment  
L'aportació del Ministeri de Foment a la Comunitat Valenciana es farà amb càrrec al crèdit pressupostari 17.09.261N. (753.01 crèdit habilitat per a l'execució de plans estatals en tot el territori nacional excepte País Basc i Navarra), o al que el substituïsca, si és el cas, en exercicis posteriors, per un import total màxim de 23.184.217 ?, d'acord amb la distribució per anualitats i programes establit en la clàusula quarta. Això d'acord amb el criteri de justificació següent i als lliuraments següents.  
  
  
Criteri de justificació per a lliuraments de fons per part del Ministeri de Foment  
La Comunitat Valenciana remetrà al Ministeri de Foment, mes a mes, la documentació justificativa dels compromisos financers assumits per a l'execució del pla.  
Per als programes d'ajuda al lloguer de vivenda, de foment de la rehabilitació edificatòria i de suport a la implantació de l'informe d'avaluació dels edificis, la documentació justificativa que acredite els compromisos financers assumits per la comunitat autònoma seran les resolucions del reconeixement de l'ajuda dictades per la Comunitat Valenciana.  
Per als programes de foment del parc públic de vivenda en lloguer, de foment de la regeneració i renovació urbanes i de foment de ciutats sostenibles i competitives, la documentació justificativa que acredite els compromisos financers assumits per la comunitat autònoma seran els corresponents acords de comissió bilateral, que hauran de subscriure's amb antelació a l'inici de l'actuació de què es tracte.  
  
La documentació justificativa haurà de ser examinada i aprovada pel ministeri.  
Una vegada aprovada, el Ministeri de Foment farà els corresponents lliuraments de fons a favor de la Comunitat Valenciana, d'acord amb el que disposen els apartats següents.  
Seran, per tant, els successius compromisos financers assumits per la comunitat autònoma els que condicionen i possibiliten els successius i corresponents lliuraments, excepte per al lliurament inicial.  
  
Lliurament inicial  
El Ministeri de Foment, una vegada subscrit este conveni de col·laboració, transferirà per avançat a la Comunitat Valenciana el 10 % de l'import total compromés per l'esmentat ministeri en virtut del conveni, sempre que esta quantitat no supere les dos quartes parts de l'anualitat compromesa amb càrrec a l'exercici de 2014, i en este cas es transferirà a la comunitat autònoma este últim import que operarà com a límit màxim.  
Als efectes del càlcul de la xifra sobre la qual s'aplicarà el percentatge del 10 %, es computaran acumuladament les anualitats corresponents a l'aportació inicial del finançament estatal i les corresponents a l'aportació addicional del mencionat finançament.  
Esta transferència de fons avançats no requerirà cap documentació justificativa prèvia, per part de la comunitat autònoma, ni sobre fons estatals ni sobre fons autonòmics.  
  
Lliuraments posteriors  
a) Anualitat 2014  
Al llarg de l'exercici de 2014 i a partir de la firma d'este conveni, la Comunitat Valenciana remetrà al Ministeri de Foment, mes a mes, la documentació justificativa sobre els compromisos financers assumits per a l'esmentada anualitat fins a cada data i en cada un dels programes objecte de finançament d'acord amb la clàusula segona.  
L'import del crèdit pendent de transferir corresponent a l'anualitat 2014 es farà efectiu per part del Ministeri de Foment en dos lliuraments a efectuar durant la segona quinzena natural dels dos últims trimestres, és a dir, en la segona quinzena dels mesos de juliol i octubre, en els termes següents:  
La comunitat autònoma haurà d'haver remés al Ministeri de Foment una justificació sobre els compromisos financers assumits fins a la data amb càrrec a l'anualitat 2014.  
Per a transferir les aportacions del Ministeri de Foment corresponents a estos lliuraments, es requerirà que la comunitat autònoma haja compromés un import equivalent tant de fons estatals com la part equivalent de cofinançament autonòmic.  
Ambdós fets hauran de ser objecte de comprovació pel Ministeri de Foment durant la primera quinzena de cada trimestre natural.  
  
L'import de cada un dels dos lliuraments no podrà superar l'import dels compromisos financers assumits per la comunitat autònoma contra els fons estatals i justificats en els termes assenyalats en el conveni, amb el límit de la mitat del saldo de crèdit pendent de transferir en l'anualitat 2014, respecte del lliurament corresponent al mes de juliol; i amb el límit de l'anualitat 2014 pendent de transferir en relació al lliurament del mes d'octubre.  
En el cas que per falta de compromisos financers o justificació no pertoque fer els lliuraments per l'import del gasto màxim compromés pel Ministeri de Foment en l'anualitat de 2014, es minorarà l'import del compromís del Ministeri en l'esmentat import en la liquidació corresponent al lliurament de l'últim trimestre sense que este import puga incrementar l'anualitat següent.  
b) Anualitats 2015 i 2016  
Al llarg dels exercicis de 2015 i 2016, la Comunitat Valenciana remetrà al Ministeri de Foment, mes a mes, la documentació justificativa sobre els compromisos financers assumits per a l'esmentada anualitat fins a cada data i en cada un dels programes objecte de finançament.  
  
Les aportacions del Ministeri de Foment corresponents a les anualitats de 2015 i 2016 es lliuraran i es faran efectives per quartes parts en la segona quinzena natural de cada trimestre, d'acord amb les regles següents, excepte el lliurament corresponent al primer trimestre, que només podrà fer-se efectiu una vegada aprovada la liquidació anual corresponent a l'exercici anterior en els termes i amb els límits previstos en esta clàusula.  
La comunitat autònoma haurà d'haver remés al Ministeri de Foment una justificació sobre els compromisos financers assumits fins a la data amb càrrec a la corresponent anualitat 2015 o 2016. Així mateix podran incloure's compromisos financers assumits en l'exercici anterior per la comunitat autònoma i notificats al Ministeri de Foment després de l'últim lliurament de l'exercici anterior.  
Per a transferir les aportacions del Ministeri de Foment corresponents a estos lliuraments, es requerirà que la comunitat autònoma haja assumit nous compromisos per un import equivalent tant de fons estatals com la part equivalent de cofinançament autonòmic.  
  
Ambdós fets hauran de ser objecte de comprovació pel Ministeri de Foment durant la primera quinzena de cada trimestre natural.  
  
L'import de cada un dels lliuraments no podrà superar l'import dels compromisos financers assumits per la comunitat autònoma contra els fons estatals i justificats en els termes assenyalats en el conveni, amb el límit de la quarta part del crèdit corresponent a cada anualitat, una vegada descomptat, si és el cas, el romanent resultat de la liquidació de l'exercici anterior d'acord amb allò que s'ha assenyalat a continuació en relació a la liquidació anual.  
En el cas que en alguns dels lliuraments trimestrals no arriben al límit, la diferència s'acumularà al límit del següent trimestre.  
  
Quan per falta de compromisos financers o justificació no pertoque fer els lliuraments per l'import del gasto màxim compromés pel Ministeri de Foment en cada una de les dos anualitats, es minorarà l'import del compromís del Ministeri en l'esmentat import en la liquidació corresponent al lliurament de l'últim trimestre sense que este import puga incrementar l'anualitat següent.  
  
  
Liquidació anual  
El compromís de gasto que, en virtut d'este conveni, assumix el Ministeri de Foment en cada exercici se circumscriu a l'import dels compromisos financers assumits per la comunitat autònoma amb càrrec al mencionat exercici, amb el límit màxim de les anualitats de finançament estatal que figuren en el quadro relatiu al finançament (computant conjuntament finançament inicial i finançament addicional) de les clàusules tercera i quarta.  
Finalitzat cada un dels exercicis 2014, 2015 i 2016, i no més tard del 31 de març de l'exercici següent, la Comunitat Valenciana, remetrà al Ministeri de Foment l'estat d'execució de l'exercici anterior, indicant les quanties totals de compromisos de crèdits, les obligacions reconegudes i els pagaments realitzats l'any, detallat per cada transferència de fons i per a cada programa, tenint en compte així mateix el que disposa en l'annex i (Manual de gestió) para cada un dels programes objecte de finançament a través d'este conveni.  
La documentació serà objecte de comprovació per la comissió de seguiment que es reunirà en el mes següent i d'aprovació pel Ministeri de Foment, amb caràcter previ al primer lliurament de l'exercici següent.  
Si com a conseqüència de la bestreta realitzada a la firma del conveni en l'exercici de 2014, o d'anul·lacions o resolucions de compromisos financers assumits per la comunitat autònoma durant les distintes anualitats, resultara un romanent de fons no compromesos, l'aportació del Ministeri de Foment corresponent a l'any en curs es minorarà en l'import del citat romanent, en els termes següents:  
  
Quan la diferència resulte de les liquidacions anuals corresponents a les anualitats 2014 i 2015, el romanent de fons transferits i no compromesos minorarà l'import del gasto compromés pel Ministeri en l'anualitat següent. Este romanent haurà de ser aplicat per la comunitat autònoma mantenint la destinació a què van ser transferits i hauran d'utilitzar-se en l'exercici en curs.  
Quan la diferència resulte de la liquidació de l'exercici de 2016, el romanent no compromés es reintegrarà a l'Estat al compte del Tresor Públic que corresponga, en el termini màxim d'un mes des que s'haguera notificat la liquidació aprovada.  
  
Liquidació final  
Dins dels sis mesos següents a la finalització de l'exercici de 2016, el Ministeri de Foment aprovarà la liquidació final d'este conveni, a proposta de la Comissió Bilateral de Seguiment. A estos efectes:  
  
Finalitzat l'exercici de 2016 i no més tard del 31 de març de 2017, la Comunitat Valenciana remetrà al Ministeri de Foment, els estats d'execució i la documentació justificativa que acredite l'execució completa dels distints programes del pla. A este efecte en l'esmentada documentació justificativa no s'admetran compromisos assumits per la comunitat autònoma que no hagueren cursat entrada en el Registre del Ministeri de Foment abans de l'1 de novembre de 2016.  
L'esmentada documentació justificativa serà objecte d'anàlisi i comprovació al si de la Comissió Bilateral de Seguiment. Esta comissió proposarà al Ministeri de Foment, si és el cas, l'aprovació de la liquidació definitiva.  
Si l'import total dels lliuraments fets pel Ministeri de Foment a favor de la comunitat autònoma en aplicació d'este conveni fóra superior a l'import total dels compromisos assumits per la mencionada comunitat autònoma, esta haurà de reintegrar l'excés al compte del Tresor Públic que corresponga, en el termini màxim d'un mes des que s'haguera notificat la liquidació aprovada.  
Si fóra inferior, el Ministeri de Foment no assumirà en cap cas l'excés dels compromisos i pagaments fets per la comunitat autònoma respecte dels lliuraments realitzats pel ministeri, excés que s'entendrà íntegrament per compte d'esta.  
Si de l'import total dels compromisos assumits per la comunitat autònoma quedaren pendents de pagament, als beneficiaris de les ajudes, determinades quanties, s'establirà un calendari de pagaments adaptat als terminis dels compromisos adquirits. Superada cada data d'este calendari sense que la comunitat autònoma realitzara el pagament corresponent, esta haurà de reintegrar estes quanties al Tresor Públic en el termini màxim d'un mes des de la data fixada en el calendari.  
Si la Comunitat Valenciana, finalment no haguera aportat i reconegut, amb càrrec al seu pressupost, obligacions per l'import inicialment previst i tingut en compte per a l'aportació addicional estatal que s'haguera lliurat, la Comunitat Valenciana haurà de reintegrar la diferència al compte del Tresor Públic que corresponga, en el termini màxim d'un mes des que s'haguera notificat la liquidació aprovada.  
  
En la liquidació final es farà menció expressa als compromisos assumits per la comunitat autònoma pendent de pagament, amb la programació que a este efecte s'establisca tal com es referix en esta clàusula. La liquidació final, per tant, es farà sense perjuí de l'existència d'estos pagaments pendents i comprometent el Ministeri de Foment al seguiment i control d'estos fins a verificar la seua realització per la comunitat autònoma en els terminis que es determinen o, si és el cas, la seua devolució al Tresor Públic.  
  
Sexta. Modificació del finançament dels programes del pla que són objecte d'este conveni  
1. Mitjançant un acord de comissió bilateral es podran traspassar lliurement, dins de cada exercici, els recursos compromesos en un programa a un altre programa, sempre que no se supere l'import total compromés i convingut per a l'anualitat de l'esmentat exercici.  
El que disposa el paràgraf anterior permetrà que mitjançant un acord de la comissió bilateral els programes que actualment disposen de finançament de conformitat amb el que disposa el quadro de la clàusula quarta, puguen comptar amb este durant la vigència del conveni, i que els programes que actualment disposen de finançament estatal de conformitat amb el que disposa el quadro d'esta clàusula, puguen quedar sense finançament durant la vigència del conveni.  
2. Les actuacions concretes que hagueren sigut seleccionades per a ser finançades amb càrrec a cada un dels programes que són objecte d'este conveni, així com el seu finançament específic, podran ser modificades en els termes i la tramitació prèvia del procediment que s'aplique en cada cas en funció de la normativa que va resultar aplicable a la concessió de l'ajuda o subvenció per a finançar l'actuació de què es tracte, si bé en tot cas haurà de respectar-se el que disposa el paràgraf primer de l'apartat anterior.  
Respecte d'això, la modificació de les actuacions corresponents als programes que requerisquen la subscripció d'acords de la Comissió Bilateral de Seguiment, haurà de formalitzar-se per mitjà d'un nou acord de l'esmentada comissió.  
  
Sèptima. Programes les actuacions dels quals requerixen un acord previ de la comissió bilateral  
El desenrotllament de qualsevol actuació al si dels programes de foment del parc públic de vivenda en lloguer, de foment de la regeneració i renovació urbana i de foment de ciutats sostenibles i competitives, requerix, amb caràcter previ, la subscripció d'un acord de la Comissió Bilateral de Seguiment a proposta de la Comunitat Valenciana.  
  
En el cas concret del programa de foment de ciutats sostenibles i competitives, prèviament a la subscripció de l'Acord de Comissió Bilateral i de conformitat amb el que establix l'article 37 del Reial Decret 233/2013, de 5 d'abril, la Comunitat Valenciana haurà de fer una convocatòria pública que permeta seleccionar les actuacions per mitjà d'un procediment obert i en règim de concurrència competitiva.  
  
Per a cada una de les actuacions que es duguen a terme, en el corresponent acord de comissió bilateral, es determinaran els imports i la programació per anualitats a què haja de fer front el Ministeri i la resta d'administracions i agents o particulars intervinents.  
Les anualitats amb càrrec al Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat ni l'exercici de 2016, dins dels límits previstos en les clàusules tercera, quarta, quinta i sexta, si bé l'actuació en si podrà finalitzar fins al 31 de desembre de 2017.  
  
En tot cas, si l'actuació finalitza en l'exercici 2017, els imports de les anualitats d'este exercici 2017 seran a càrrec d'altres administracions o agents i particulars, però mai a càrrec del Ministeri de Foment.  
  
En este supòsit, el lliurament de la subvenció estatal s'ajustarà a la programació establida, tant per als compromisos financers assumits per la comunitat autònoma com per a la inversió (que hauran de ser explícits en l'acord de comissió bilateral), de manera que el Ministeri podrà lliurar la totalitat de la subvenció estatal una vegada que s'hagen justificat els compromisos financers corresponents i la realització del percentatge d'inversió previst en l'actuació per a l'1 d'octubre de 2016.  
  
Tot això sense perjuí que a la finalització de l'actuació haja de justificar-se el 100 % de la inversió. Circumstància esta que s'inclourà en la liquidació definitiva del conveni.  
  
Octava. Compromís del Ministeri de Foment de posar a disposició de la Comunitat Valenciana una interfície web oberta per a la gestió, coordinació i intercanvi d'informació  
El Ministeri de Foment es compromet a posar a disposició de la Comunitat Valenciana una interfície web oberta (portal d'intercanvi amb comunitats autònomes i ciutats de Ceuta i Melilla) per a facilitar la gestió, coordinació i l'intercanvi d'informació en la gestió del pla.  
  
  
Novena. Compromisos de la Comunitat Valenciana  
La Comunitat Valenciana es compromet a la realització de les actuacions següents:  
1. Reconéixer, mitjançant una resolució expressa, el compliment dels requisits que habiliten per a accedir a les ajudes de les actuacions acollides al Pla amb determinació expressa i justificada de la quantia de les esmentades ajudes.  
2. Abonar les subvencions corresponents als beneficiaris de cada un dels programes d'ajudes a què es referix la clàusula quarta d'este conveni, amb el compliment previ de les condicions que els habiliten per a obtindre les esmentades ajudes estatals, d'acord amb el que establix el Pla i en el Manual de Gestió que figura com annex i d'este conveni.  
  
3. Tramitar i gestionar el finançament dels programes de foment del parc públic de vivenda en lloguer, de foment de la regeneració i renovació urbanes i de foment de les ciutats sostenibles i competitives, d'acord amb les pautes següents:  
3.1. El finançament específic corresponent al programa de foment del parc públic de vivendes de lloguer i del programa de foment de la regeneració i renovació urbanes, així com les fórmules concretes de gestió, seguiment, control i avaluació, es determinaran, per a cada actuació, en un acord subscrit pel Ministeri de Foment, la Comunitat Valenciana i l'ajuntament corresponent, en l'àmbit de la comissió bilateral de seguiment corresponent. les anualitats amb càrrec al Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat ni l'exercici 2016, dins dels límits previstos en les clàusules tercera, quarta, quinta i sexta.  
  
Les sol·licituds de propostes d'actuacions, inclosa tota la documentació necessària, s'hauran de remetre al Ministeri de Foment amb antelació a l'1 d'octubre de cada any. Totes les propostes que es reben amb posterioritat i/o incompletes, no podran tramitar-se l'any de què es tracte. No obstant això, si posteriorment resolen les deficiències i la comunitat autònoma, de forma expressa, reitera la seua sol·licitud, podran ser susceptibles de tramitació en l'exercici següent. Les anualitats amb càrrec al Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat ni l'exercici de 2016, dins dels límits previstos en les clàusules tercera, quarta, quinta i sexta.  
3.2. El finançament específic corresponent al programa de foment ciutats sostenibles i competitives, així com les fórmules concretes de gestió, seguiment, control i avaluació, es determinaran, per a cada actuació, en un acord subscrit pel Ministeri de Foment, la Comunitat Valenciana i l'ajuntament corresponent, en l'àmbit de la comissió bilateral de seguiment corresponent.  
Amb anterioritat a la subscripció d'este acord serà preceptiva la convocatòria per mitjà de procediment obert i en règim de concurrència competitiva d'un concurs públic i la corresponent resolució, tot això per part de la Comunitat Valenciana.  
Les sol·licituds de propostes d'actuacions per a la subscripció del corresponent acord de comissió bilateral, una vegada resolt el concurs, inclosa tota la documentació necessària, s'hauran de remetre al Ministeri de Foment amb antelació a l'1 d'octubre de cada any. Totes les propostes que es reben amb posterioritat i/o incompletes, no podran tramitar-se l'any de què es tracte. No obstant això, si posteriorment resolen les deficiències i la comunitat autònoma, de forma expressa, reitera la seua sol·licitud, podran ser susceptibles de tramitació en l'exercici següent.  
4. Tramitar i gestionar el finançament dels programes que no requerixen la subscripció d'un acord de comissió bilateral (programa d'ajuda al lloguer de vivenda, programa de foment de la rehabilitació edificatòria i programa de suport a la implantació de l'informe d'avaluació dels edificis), per mitjà de les corresponents convocatòries públiques.  
  
5. La supervisió de les actuacions del pla, inclosa la dels projectes i del desenrotllament de les obres.  
6. La distribució dels recursos del pla assegurant els principis d'objectivitat, concurrència i publicitat, garantint la transparència de les actuacions administratives.  
7. Remetre al Ministeri de Foment tota la informació necessària per al seguiment de les actuacions objecte d'este pla, tant de l'estat d'execució dels fons transferits pel Ministeri com dels fons compromesos i/o transferits per part de cada part, si és el cas, intervinent.  
  
8. Concedir i gestionar, amb càrrec al seu pressupost les ajudes autonòmiques complementàries a les estatals incloses en la clàusula quarta d'este conveni.  
9. Establir, a través de l'òrgan de la Comunitat Valenciana habilitat legalment per a fiscalitzar fons públics, el corresponent control financer de les subvencions concedides en aplicació d'este conveni.  
  
10. Complir els següents compromisos addicionals:  
10.1. Donar audiència, com a part interessada, al Ministeri de Foment, en l'elaboració de les seues normes sobre vivenda i sòl relacionades amb el pla.  
10.2. Impulsar les mesures necessàries, tant de caràcter normatiu com en l'àmbit de la gestió, per a adequar la normativa urbanística i de vivenda a les directrius establides en matèria de rehabilitació d'edificis i de renovació i regeneració urbanes i promoure, en la mesura que estiga dins de les seues competències, les corresponents adaptacions de les ordenances municipals. Igualment, promouran les modificacions que pogueren ser necessàries per a garantir que les ajudes s'obtinguen en les modalitats i quanties previstes en el pla.  
10.3. Fomentar els mecanismes de cooperació interadministrativa. Amb este fi, fomentaran i comunicaran al Ministeri de Foment els encàrrecs de gestió del pla o d'algun dels seus programes que realitzen a empreses públiques, autonòmiques o municipals.  
10.4. Fer que figuren en les seues resolucions, o en annexos a estes, la normativa i les dades concretes sobre les circumstàncies que han servit de base per al reconeixement i el compliment dels requisits que en cada cas habiliten per a accedir a les ajudes, dades necessàries amb vista a la seua utilització pel Ministeri de Foment en les seues tasques de seguiment i anàlisi del desenrotllament del pla, en els seus aspectes quantitatius i qualitatius, i per als informes preceptius respecte d'això. La inclusió de les esmentades dades s'efectuarà segons les especificacions del manual de gestió que figura com a annex i del conveni.  
10.5. Actuar, si és el cas, a través d'entitats col·laboradores, abans de la subscripció del corresponent conveni d'encàrrec de gestió, o per un altre mitjà establit en dret i compatible amb el pla, detallant-se les funcions encomanades, incloent-hi la transferència o entrega dels fons públics als beneficiaris, i informant-ne este ministeri.  
  
11. Remetre les seues comunicacions d'informació al Ministeri de Foment, d'acord amb el Protocol d'intercanvi normalitzat d'informació sobre el pla (PIN), inclòs en el manual de gestió i que serà posat a la seua disposició per l'esmentat ministeri.  
  
Deu. Tractament dels increments de valor o aprofitament generats en actuacions dels programes de foment de la rehabilitació edificatòria, la regeneració i renovació urbanes i foment de ciutats sostenibles i competitives  
Els increments de valor o aprofitament generats en les actuacions de rehabilitació edificatòria, regeneració i renovació urbanes, gestionades en aplicació dels programes de foment de la rehabilitació edificatòria, de foment de la regeneració i renovació urbanes i del foment de ciutats sostenibles i competitives, hauran d'articular-se en benefici de la viabilitat de la mateixa actuació.  
Una vegada resolta la viabilitat de l'actuació, l'excés d'increments de valor o aprofitament que pogueren obtindre's, circumstància que, si és el cas, haurà d'incloure's i quantificar-se en el corresponent acord de comissió bilateral, serà repartit entre els propietaris, entitats i administracions que hagen finançat l'actuació, proporcionalment a la participació de cada una d'estes, tot això de conformitat amb la destinació que per al mencionat excés o aprofitament estiga establit en la legislació urbanística.  
  
Onze. Possibilitat d'incorporar al Pla estatal 2013-2016 àrees de rehabilitació integral i d'àrees de renovació urbana acollides a plans estatals anteriors  
Les àrees de rehabilitació integral i les àrees de renovació urbana, que en aplicació de la disposició addicional segona de la Llei 4/2013, de 4 de juny, de mesures de flexibilització i foment del mercat del lloguer de vivendes i com a conseqüència de la publicació en el BOE de l'orde ministerial, referida en la disposició addicional deu del Reial Decret 233/2013, de 5 d'abril, pel qual es regula el pla, en què declaren efectives les noves línies d'ajuda del Pla estatal 2013-2016, siguen suprimides podran incorporar-se al programa corresponent del nou Pla estatal 2013-2016, si complixen els requisits establits a este efecte en el nou pla.  
En estos casos l'aportació del Ministeri es determinarà d'acord amb els criteris i les quanties del Pla 2013-2016. Esta aportació estarà sempre subjecta al límit de gasto que pot comprometre el Ministeri en virtut d'este conveni per a cada anualitat, sense superar, en cap cas, l'exercici de 2016.  
Si ja s'hagueren transferit fons per a determinats objectes de l'actuació de què es tracte, amb càrrec a plans estatals anteriors, el Ministeri reduirà la seua aportació en la mateixa quantia del ja transferit.  
  
A este efecte, la Comunitat Valenciana haurà de sol·licitar la subscripció d'un nou acord de comissió bilateral acompanyant tota la documentació necessària, en els termes que preveu este conveni i el Pla estatal 2013-2016.  
  
Dotze. Determinacions específiques del programa d'ajuda al lloguer de vivenda  
1. En les convocatòries de les ajudes al programa de lloguer de vivenda s'establiran les condicions i els requisits necessaris per a accedir a les ajudes, així com els criteris de priorització que s'estimen oportuns, entre d'altres protecció a unitats de convivència que puguen perdre l'accés a la seua vivenda, així com l'import total destinat a eixe fi, sempre dins dels límits i condicions establits en el Reial Decret 233/2013.  
  
En les convocatòries relatives al programa d'ajuda al lloguer de vivenda, per a la determinació d'ingressos de les persones físiques o unitats de convivència, es procedirà al càlcul d'estos segons el que disposa l'article 6.b del Reial Decret 233/2013, pel qual es regula el pla.  
  
El nombre resultant de vegades de l'IPREM serà ponderat per mitjà de l'aplicació, d'un coeficient multiplicador únic, comprés entre 0,70 i 1, atenent la ubicació de la vivenda i al nombre de membres de la unitat familiar. Este coeficient resulta de la multiplicació del coeficient associat al nombre de membres en la unitat familiar (eix horitzontal) amb el coeficient associat a la ubicació (eix vertical) de la vivenda o actuació protegida. La taula adjunta indica ja el resultat d'esta multiplicació.  
  
  
 Nre. de membres de la unitat familiar  
 1 2 3 4 5 6  
 Coeficients a aplicar 1 0,96 0,94 0,92 0,9 0,88  
Ubicació de la vivenda ATPMS A-1 0,8 0,8 0,77 0,75 0,74 0,72 0,7  
 ATPMS A-2 0,85 0,85 0,82 0,8 0,78 0,77 0,75  
 ATPMS B 0,9 0,9 0,86 0,85 0,83 0,81 0,79  
 ATPMS C-1 0,95 0,95 0,91 0,89 0,87 0,86 0,84  
 ATPMS C-2 0,95 0,95 0,91 0,89 0,87 0,86 0,84  
 Zona A 1 1 0,96 0,94 0,92 0,9 0,88  
  
  
ATPMS. Àmbit territorial de preu màxim superior.  
  
Quan es tracte de famílies amb persones en situació de dependència o famílies amb menors a càrrec seu, es considerarà integrada la unitat familiar pels membres que corresponguen afegint un més per cada membre dependent o menor. Quan es tracte de dones gestants, en la unitat familiar es consideraran un o més membres addicionals, depenent del nombre de fills en gestació.  
Als efectes de determinar els coeficients aplicables per a ponderació d'ingressos, es consideren tots els municipis de la Comunitat Valenciana adscrits a la zona A, excepte aquells declarats com a Àmbit Territorial de Preu Màxim Superior ATPMS per l'Orde VIV/946/2008, de 31 de març, per la qual es declaren els àmbits territorials de preu màxim superior o en la norma que la substituïsca.  
Per acord de la comissió tècnica de seguiment del conveni podran modificar-se estos coeficients.  
Així mateix, les convocatòries relatives al programa d'ajuda al lloguer de vivenda determinaran, si és el cas, les quanties màximes del lloguer mensual que permeten l'accés a l'ajuda d'acord amb l'article 11.1.d del mencionat reial decret, sempre en quantia igual o inferior a 600 euros.  
1. Es consideren casos excepcionals aquells en què els servicis socials de les distintes administracions a la Comunitat Valenciana aporten, amb càrrec als seus respectius pressupostos, un complement per al pagament del lloguer a beneficiaris en situacions d'especial vulnerabilitat, als efectes del que preveu l'article 11, apartat 5 del Reial Decret 233/2013, pel qual es regula el pla. A este efecte tindran la consideració de supòsit excepcional les situacions en què els ingressos ponderats de la unitat de convivència no superen 1,5 vegades l'IPREM, per a unitats de dos o més membres.  
2. En els casos en què hi haja una entitat col·laboradora, que actue a més com a arrendadora de les vivendes, esta entitat podrà gestionar directament allò relatiu a la recepció de l'ajuda per a la seua directa aplicació al pagament del lloguer, per mitjà del corresponent descompte, als efectes del que preveu l'article 11, apartat 6 del Reial Decret 233/2013, pel qual es regula el pla.  
  
Tretze. Determinacions específiques del Programa de foment del parc públic de vivendes de lloguer  
Conformement amb l'article 18 del Reial Decret 233/2013, pel qual es regula el pla, per a la selecció dels arrendataris destinataris dels lloguers en rotació i protegits caldrà ajustar-se a allò que s'ha establit en el mencionat reial decret.  
  
Catorze. Determinacions específiques del programa de foment de la rehabilitació edificatòria  
D'acord amb l'article 21, apartat 2 del Reial Decret 233/2013, pel qual es regula el pla, el cost subvencionable de les actuacions no podrà superar els costos mitjans de mercat que a estes actuacions corresponguen.  
La determinació dels costos mitjans de mercat (amb fixació de criteris i límits fonamentats) serà realitzat pels servicis tècnics de la Comunitat Valenciana, si bé, la seua aplicació als efectes d'este conveni, estarà condicionada, per a cada actuació, a la conformitat expressa del Ministeri de Foment.  
  
Quinze. Determinacions específiques del programa de foment de la regeneració i renovació urbanes  
El cost subvencionable de les actuacions objecte del programa de foment de la regeneració i renovació urbanes, no podrà superar els costos mitjans de mercat que corresponguen a estes actuacions.  
La determinació dels costos mitjans de mercat (amb fixació de criteris i límits fonamentats) serà realitzada pels servicis tècnics de la Comunitat Valenciana, si bé, la seua aplicació als efectes d'este conveni estarà condicionada, per a cada actuació, a la conformitat expressa del Ministeri de Foment.  
  
Setze. Determinacions específiques del programa per al foment de ciutats sostenibles i competitives  
Conformement amb l'article 39 del Reial Decret 233/2013, pel qual es regula el pla, el cost subvencionable de les actuacions no podrà superar els costos mitjans de mercat que corresponguen a estes actuacions.  
  
La determinació dels costos mitjans de mercat (amb fixació de criteris i límits fonamentats) serà realitzada pels servicis tècnics de la Comunitat Valenciana, si bé, la seua aplicació als efectes d'este conveni, estarà condicionada, per a cada actuació, a la conformitat expressa del Ministeri de Foment.  
Una vegada convocat i resolt el concurs públic preceptiu per a la concessió de l'ajuda, el procediment que s'ha de seguir serà per analogia, el mateix que en el programa de foment de la regeneració i renovació urbanes, per mitjà de la subscripció del corresponent acord de comissió bilateral i el compliment dels requisits en ell establits.  
  
Dèsset. Seguiment, control i avaluació del pla  
1. Comissió Multilateral d'Habitatge, Urbanisme i Sòl.  
Ambdós parts es comprometen a participar en la Comissió Multilateral d'Habitatge Urbanisme i Sòl, regulada en el punt 3 de l'article 8 del pla, constituïda pels directors generals responsables de la gestió dels plans de vivenda de cada comunitat autònoma o ciutats de Ceuta i Melilla, sota la presidència del titular de la Direcció General d'Arquitectura, Habitatge i Sòl, del Ministeri de Foment. La comissió es reunirà, almenys, una vegada cada any.  
La Comissió Multilateral d'Habitatge, Urbanisme i Sòl, seguirà i avaluarà el Pla fixant els criteris i indicadors generals d'eficàcia, i debatrà sobre totes les actuacions que resulten necessàries per a la seua implantació i control, així com per a corregir les eventuals desviacions respecte a l'evolució prevista en este pla, que siguen detectades.  
2. Comissió Bilateral de Seguiment.  
Ambdós parts es comprometen a efectuar el seguiment conjunt i coordinar les seues actuacions amb vista al compliment de les obligacions contretes en este conveni. A este efecte, tal com preveu l'article 3.3.f del pla, es crea una comissió bilateral de seguiment.  
La Comissió Bilateral de Seguiment estarà composta per sis membres, tres en representació del Ministeri de Foment i tres en representació de la Comunitat Valenciana. Els representants del Ministeri de Foment seran el titular de la Direcció General d'Arquitectura, Habitatge i Sòl del Ministeri de Foment, i altres dos membres d'esta direcció general designats pel mencionat titular. Els representants de la Comunitat Valenciana seran la persona titular de la direcció general competent en matèria d'habitatge de la Comunitat Valenciana i altres dos membres d'esta direcció general designats pel mencionat titular. Estarà presidida pel titular de la Direcció General d'Arquitectura, Habitatge i Sòl del Ministeri de Foment, el vot del qual servirà per a dilucidar en cas d'empat, i serà ocupada la vicepresidència per la persona titular de la direcció general competent en matèria d'habitatge de la Comunitat Valenciana.  
  
La Comissió Bilateral de Seguiment celebrarà sessions ja siga per videoconferència o presencials, almenys, una vegada al semestre.  
Les funcions de la Comissió Bilateral de Seguiment són:  
a) Comprovar i verificar l'intercanvi efectiu d'informació entre ambdós administracions i analitzar el seu contingut.  
b) Establir la metodologia específica per a avaluar l'eficàcia en el desplegament i compliment del conveni, analitzant el seu desplegament i compliment i formular les oportunes propostes en el cas de desviacions de l'objecte del conveni.  
c) Formular i acordar, si és el cas, les propostes de finançament específic en els programes de foment del parc públic de vivenda en lloguer, de foment de la regeneració i renovació urbanes i del foment de ciutats sostenibles i competitives.  
d) Formular i acordar, si és el cas, modificacions al repartiment inicial del finançament estatal i autonòmic entre programes dins de cada exercici, sense superar en cap cas, el límit de gasto que, per a cada anualitat i cada administració, s'especifica en la clàusula tercera.  
e) Aprovar els informes d'avaluació anual, previstos en l'article 45 del pla.  
f) Proposar al Ministeri de Foment la liquidació final d'este conveni abans de 15 de juny de 2017.  
g) Vetlar per al compliment adequat del que s'ha convingut.  
3. Compromisos de la Comunitat Valenciana per al seguiment, control i avaluació del pla.  
3.1. La Comunitat Valenciana es compromet a:  
a) Subministrar de forma continuada, actualitzada i en els terminis indicats, la informació referida en el manual de gestió que s'incorpora com a annex i d'este conveni, utilitzant el Protocol d'intercanvi normalitzat d'informació (PIN) que s'hi indica.  
  
A este efecte la Direcció General d'Arquitectura, Vivenda i Sòl del Ministeri de Foment i la Comunitat Valenciana acorden col·laborar a nivell tècnic, a fi de resoldre els eventuals problemes que pogueren obstaculitzar l'aplicació del PIN, a fi d'adoptar les mesures oportunes per a assolir les finalitats perseguides, és a dir, el flux àgil i eficient de la informació.  
b) Incloure en la informació anual que ha de remetre en aplicació de l'article 86.2 sèptim de la Llei General Pressupostària un informe que detalle les actuacions de control realitzades, tant per la mateixa conselleria,com per la Intervenció General de la comunitat autònoma, o l'òrgan de control extern d'esta si n'hi haguera. En l'esmentat informe s'hauran de detallar els controls realitzats en relació a les subvencions finançades pel pla, i informar dels objectius i abast d'estos; així com de les irregularitats detectades i de les mesures adoptades per a la seua correcció. Un dels objectius dels controls a efectuar per les comunitats autònomes consistirà en la verificació que el finançament estatal de les ajudes amb càrrec al pla, unida a l'obtinguda de fons de la Unió Europea o altres fonts, no supera el cost de les actuacions, o si és el cas la intensitat màxima fixada en la normativa que siga aplicable.  
  
En el cas que en els controls s'hagen descobert irregularitats que hagen donat lloc a la revocació i/o reintegrament de subvencions ja declarades al Ministeri de Foment, es procedirà a descomptar els imports irregulars en les següents transferències que el Ministeri haja de realitzar. Si no pertoquen noves transferències per part del Ministeri de Foment, la comunitat autònoma haurà de reintegrar els esmentats imports al Tresor Públic, i notificar-ho de forma fefaent al Ministeri de Foment.  
c) Remetre, una vegada vençut el trimestre natural, i abans del dia 10 del mes següent un informe (o arxiu informàtic o per mitjà d'aplicacions informàtiques compartides) en què s'inclouen les dades següents:  
  
Nombre de sol·licituds rebudes per cada programa, i detallar totes aquelles s'han resolt favorablement, quantes desfavorablement i les que estan pendents de resoldre, desglossades per províncies i municipis.  
  
El nombre de beneficiaris a qui se'ls han concedit les ajudes en cada un dels programes desglossat per províncies i municipis, nivell de renda, així com l'import de la subvenció que li correspon abonar a cada un.  
  
Nombre de beneficiaris del programa d'ajuda al lloguer que estan disfrutant d'una vivenda construïda a l'empara del programa de foment del parc públic de vivenda en lloguer.  
Les entitats col·laboradores que participen i en quins programes.  
Relació d'abonaments, tant realitzats com pendents de realitzar, amb la corresponent justificació comptable.  
3.2. La Comunitat Valenciana certificarà:  
a) Que han realitzat les consultes oportunes per a constatar que els beneficiaris de les ajudes, o bé no són perceptors d'un altre tipus de subvenció, o bé són perceptors de subvencions complementàries a les incloses en el pla estatal, indicant quines són.  
b) Que han realitzat les consultes oportunes per a constatar que tots els beneficiaris estan al corrent en les obligacions tributàries i amb la Seguretat Social.  
3.3. La Comunitat Valenciana, en les actuacions dels programes de foment del parc públic de vivendes de lloguer, foment de la regeneració i renovació urbanes i per al foment de ciutats sostenibles i competitives informarà de la finalització de l'actuació al Ministeri de Foment, en un termini màxim d'un mes des d'esta i en tot cas amb una antelació mínima de vint dies de la possible inauguració oficial.  
  
A este efecte remetrà en els mateixos terminis un informe final d'esta que inclourà tota la informació rellevant i definitòria de l'actuació.  
  
3.4. La Comunitat Valenciana s'obliga a presentar els estats d'execució del pla en cada exercici. Això després de la finalització de l'any natural, de cada període del pla, i en el primer trimestre de l'any següent.  
4. Compromisos d'ambdós parts en matèria d'informació pública.  
Ambdós parts es comprometen a:  
a) Col·laborar activament per a potenciar la difusió d'informació sobre les mesures del pla.  
b) Fer constar la participació de les distintes institucions en tota la informació pública que s'edite per qualsevol mitjà, inclosos els mitjans electrònics, així com en les notificacions de resolució, recepció o qualssevol altres dirigides als beneficiaris del pla. Es farà constar en els esmentats mitjans, la participació del Ministeri de Foment, acompanyat de la llegenda «Govern d'Espanya». En particular, la referida informació constarà en els cartells exteriors descriptius de les obres en els programes de foment del parc públic de vivenda en lloguer, de foment de la regeneració i renovació urbanes i de foment de ciutats sostenibles i competitives, on que figurarà, a més, l'import de la subvenció aportada, si és el cas, pel Ministeri de Foment, amb una tipografia i mida iguals a les emprades per a referir-se a la participació de la comunitat autònoma. En el cas que esta última haja aprovat l'obligació d'instal·lar plaques o identificatius de caràcter permanent en l'exterior de les vivendes, haurà d'incloure's en aquells la referència al finançament amb càrrec al pla. Els sistemes i les pautes d'informació pública corporativa d'ambdós administracions, per la qual cosa es referix a les actuacions del pla, s'acordaran en el marc de la Comissió Bilateral de Seguiment.  
  
  
Díhuit. Modificació i resolució del conveni  
Este Conveni de col·laboració podrà ser modificat de mutu acord entre les parts.  
Serà causa de resolució del conveni el mutu acord de les parts, així com l'acord motivat d'una d'estes a causa de l'incompliment greu o reiterat de l'altra d'alguna de les seues clàusules, i haurà de ser comunicat l'incompliment per mitjà d'un preavís de, si més no, un mes d'antelació a la data de la proposta de resolució.  
Particularment es destaquen a continuació dos supòsits de possible resolució:  
a) Si la Comunitat Valenciana incomplira el que assenyala l'apartat 3.3 de la clàusula dèsset, inaugurant oficialment una actuació sense coneixement del Ministeri o no remetera l'informe final d'esta en el termini establit, el Ministeri de Foment podrà suspendre la transferència de fons d'este pla fins que siga esmenat l'incompliment. A este efecte la comunitat autònoma haurà de publicitar, en el termini més breu possible i a costa seua, la participació del ministeri, en l'actuació de què es tracte, amb la mateixa repercussió que ho haguera fet de la seua participació o retardar la inauguració oficial fins que el Ministeri dispose de l'informe final amb l'antelació ja referida. Serà la Comissió Bilateral de Seguiment la que haurà de valorar si l'esmena és equivalent al dany causat.  
Si no s'esmena l'incompliment o s'acredita que l'incompliment s'ha realitzat de forma premeditada, el Ministeri de Foment podrà optar per la resolució d'este conveni per incompliment de la comunitat autònoma, amb les responsabilitats que d'això es deriven per a esta última.  
  
b) Si la Comunitat Valenciana incomplira allò que s'ha assenyalat en l'apartat 4.b de la clàusula dèsset, el Ministeri de Foment podrà suspendre la transferència de fons d'este pla fins que siga esmenat l'incompliment. A este efecte la comunitat autònoma haurà d'editar o publicitar, en el termini més breu possible i a costa seua, la participació del ministeri, en l'actuació de què es tracte, amb la mateixa repercussió que ho haguera fet de la seua participació. Serà la Comissió Bilateral de Seguiment la que haurà de valorar si l'esmena és equivalent al dany causat.  
  
Si no s'esmena l'incompliment o s'acredita que l'incompliment s'ha realitzat de forma premeditada, el Ministeri de Foment podrà optar per la resolució d'este conveni per incompliment de la comunitat autònoma, amb les responsabilitats que d'això es deriven per a esta última.  
  
En el supòsit de resolució del conveni, els seus efectes hauran de concretar-se en una liquidació anticipada.  
Esta liquidació anticipada:  
Respectarà els compromisos financers assumits per la comunitat autònoma fins a la data de la liquidació, amb menció expressa d'aquella part d'estos pendents de pagament. Per a esta part pendent de pagament, s'establirà un calendari de pagaments ajustat als compromisos adquirits. Vençut el termini de cada pagament, si la comunitat autònoma no ho haguera complit, en el termini d'un mes des del venciment haurà de reintegrar l'import corresponent al Tresor Públic.  
  
Exigirà el reintegrament al Tresor Públic d'aquells fons ja transferits a la comunitat autònoma i que no van ser compromesos amb anterioritat a esta, així com d'aquells fons de finançament estatal inicial ja transferits i compromesos sense el corresponent compromís de cofinançament amb càrrec a fons de la comunitat autònoma, en el termini màxim d'un mes des de la data de la liquidació.  
  
Resoldrà el compromís assumit entre ambdós administracions en virtut d'este conveni, sense que això impedisca a la comunitat autònoma continuar convocant i concedint ajudes en l'àmbit de les seues competències i amb els seus propis recursos.  
  
Dènou. Duració  
Este conveni de col·laboració produirà efectes des del dia de la seua firma fins al 31 de desembre de 2016, i podrà prorrogar-se, mitjançant un acord exprés d'ambdós parts, sempre que la seua pròrroga s'adopte amb una antelació mínima d'un mes abans de la finalització del seu termini de duració.  
No obstant això, en la mesura que el pagament per la comunitat autònoma al beneficiari de determinades ajudes, i fins i tot la finalització de determinades actuacions, i el compliment de les obligacions de justificació i actuacions relatives a la liquidació poden superar el termini del 31 de desembre de 2016, caldrà ajustar-se al que disposa la liquidació definitiva del conveni per al seguiment i la verificació final per part del Ministeri de Foment del bon fi dels fons transferits.  
  
Vint. Naturalesa jurídica i jurisdicció  
Este conveni de col·laboració té naturalesa dels previnguts en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Este conveni de col·laboració s'inclou en els supòsits de l'article 4.1.c del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, i li és d'aplicació, si no té les seues normes específiques, els principis d'este text legal, per a resoldre els dubtes i les llacunes que pogueren presentar-se.  
Les qüestions litigioses a què puga donar lloc la interpretació, modificació, efectes o resolució del contingut d'este conveni que no hagen sigut solucionades pels òrgans de seguiment previstos en la clàusula dèsset, seran resoltes de conformitat amb el que preveu la Llei 29/1998, de 13 de juliol, reguladora de la jurisdicció contenciosa administrativa.  
  
  
CLÀUSULES ADDICIONALS   
  
Primera  
Les convocatòries d'ajudes que, d'acord amb allò que s'ha establit pel Pla estatal de foment del lloguer de vivendes, la rehabilitació edificatòria i la regeneració i renovació urbanes, 2013-2016, s'hagen aprovat per part de la Comunitat Valenciana després de l'entrada en vigor del Pla estatal i amb anterioritat a la firma d'este conveni, obtindran finançament la conformitat a este.  
  
Segona  
La Comunitat Valenciana crearà i posarà en marxa el Registre d'Informes d'Avaluació dels Edificis previst en els articles 4, apartat 6, i 5 de la Llei 8/2013, de 26 de juny, de Rehabilitació, Regeneració i Renovació Urbanes, amb anterioritat a la concessió de qualsevol ajuda relacionada amb els programes de foment de la rehabilitació edificatòria i de la regeneració urbana, així com el de suport a la implantació mateix Informe.  
  
Tercera  
En el marc de la Comissió Bilateral de Seguiment s'establiran els criteris d'interpretació dels procediments de gestió de les ajudes, regulats en el Manual de gestió (annex II).  
  
Quarta  
La Comunitat Valenciana podrà decidir la inclusió dels gastos derivats d'este conveni, en aquells programes amb mesures susceptibles de ser cofinançades amb Fons FEDER, dins dels seus programes operatius regionals 2014-2020. Per a això, la Comunitat Valenciana prendrà les mesures necessàries perquè els gastos s'ajusten als requeriments reglamentaris dels esmentats fons, en concret el Reglament (UE) número 1303/2013 del Parlament Europeu i del Consell, de 17 de desembre de 2013, pel qual s'establixen les disposicions comunes i generals relatives al Fons Europeu de Desenrotllament Regional, al Fons Social Europeu i al Fons de Cohesió i d'altres; i el Reglament (UE) número 1301/2013 del Parlament Europeu i del Consell, de 17 de desembre de 2013, relatiu al Fons Europeu de Desenrotllament Regional; així com una altra normativa en vigor en este àmbit.  
  
  
ANNEX I  
Manual de gestió  
  
0. INTRODUCCIÓ  
1. PROGRAMA D'AJUDA AL LLOGUER DE VIVENDA  
2. PROGRAMA DE FOMENT DEL PARC PÚBLIC DE VIVENDA EN LLOGUER  
3. PROGRAMA DE FOMENT DE LA REHABILITACIÓ EDIFICATÒRIA  
4. PROGRAMA DE FOMENT DE LA REGENERACIÓ I LA RENOVACIÓ URBANES  
5. PROGRAMA DE SUPORT A LA IMPLANTACIÓ DE L'INFORME D'AVALUACIÓ DELS EDIFICIS  
6. PROGRAMA PER AL FOMENT DE CIUTATS SOSTENIBLES I COMPETITIVES  
7. CONTROL I AVALUACIÓ DEL PLA  
Reassignació de recursos  
Control del pla  
Avaluació del pla  
Compliment  
8. ESPECIFICACIONS PER A L'ENVIAMENT NORMALITZAT D'INFORMACIÓ  
  
0. INTRODUCCIÓ  
És objecte d'este manual de gestió proporcionar una guia operativa que facilite la gestió eficient i eficaç de les ajudes del Pla estatal de foment del lloguer de vivendes, la rehabilitació edificatòria i la regeneració i renovació urbanes, 2013-2016, especialment quant a la transmissió d'informació i col·laboració entre les comunitats autònomes i ciutats de Ceuta i Melilla i el Ministeri de Foment.  
  
1. PROGRAMA D'AJUDA AL LLOGUER DE VIVIVENDA  
1.1. Convocatòria d'ajudes al lloguer per part de les comunitats autònomes o ciutats de Ceuta i Melilla  
Les comunitats autònomes i les ciutats de Ceuta i Melilla realitzaran almenys una convocatòria anual de l'ajuda.  
En les convocatòries que realitzen les comunitats autònomes i les ciutats de Ceuta i Melilla es valoraran els ingressos dels sol·licitants d'acord amb els criteris i les prioritats de valoració següents:   
1. El límit màxim d'ingressos de la unitat de convivència que permet l'accés a l'ajuda; s'expressarà en nombre de vegades la quantia anual de l'indicador públic de renda d'efectes múltiples (IPREM) i es determinarà d'acord amb les regles següents:  
Si la unitat de convivència està composta per una sola persona adulta: la quantia de l'IPREM es multiplica per 1.  
Si la unitat de convivència està composta per dos o més persones:  
La primera persona adulta computa una vegada l'IPREM.  
Cada persona addicional de 14 anys o més computa 0,5 vegades l'IPREM.  
Cada persona addicional menor de 14 anys computa 0,3 vegades l'IPREM.  
2. La prioritat dels sol·licitants es determinarà amb el major resultat d'aplicar la fórmula següent:  
  
1 - IUC  
 CLIUC  
  
  
Sent:  
IUC = Ingressos, en euros, de la unitat de convivència.  
CLIUC = Quantia, en euros, del límit d'ingressos de la unitat de convivència que permet l'accés a l'ajuda.  
  
3. Excepcionalment, si les sol·licituds presentades en una convocatòria de l'ajuda que complisquen allò que s'ha assenyalat en l'apartat 1 anterior són inferiors al nombre d'ajudes convocades, podran resultar beneficiàries aquelles unitats de convivència els ingressos de les quals no superen tres vegades l'IPREM, i es prioritzarà l'accés amb la mateixa fórmula esmentada.  
En tot cas, la concessió de les subvencions estarà limitada pel crèdit pressupostari que haurà d'incloure's en la convocatòria de la subvenció.  
  
1.2. Sol·licitud de l'ajuda a la comunitat autònoma i ciutat de Ceuta i Melilla pels beneficiaris potencials  
El beneficiari potencial, en els terminis establits en les convocatòries, sol·licitarà l'ajuda aportant la informació o documentació següent:  
  
a) Dades personals. De conformitat amb l'apartat corresponent del PIN  
b) Contracte d'arrendament. Si no en té, l'haurà d'aportar en el termini de 30 dies des de la resolució de concessió de l'ajuda, la qual quedarà condicionada a la seua aportació. Si no l'aporta en el termini indicat, la resolució de la concessió de l'ajuda haurà de ser revocada.  
c) Certificat d'empadronament que acredite, en la data de sol·licitud, les persones que tenen el seu domicili habitual en la vivenda objecte del contracte. En el cas de persones que desitgen accedir a un arrendament de vivenda, el certificat d'empadronament haurà d'aportar-se en el termini de 30 dies des de la resolució de la concessió de l'ajuda, que quedarà condicionat a la seua aportació. En cas de no-aportació en el termini indicat, la resolució de la concessió de l'ajuda haurà de ser revocada.  
d) Que els ingressos de les persones que tinguen, o hagen de tindre, el seu domicili habitual i permanent en la vivenda arrendada, consten o no com a titulars del contracte d'arrendament, siguen, en conjunt, determinats d'acord amb el que disposa l'apartat 2.b de l'article 6 del Reial Decret, inferiors al límit màxim d'ingressos de la unitat de convivència que dóna accés a l'ajuda, o excepcionalment a 3 vegades l'IPREM.  
  
e) Les comunitats autònomes ho acreditaran per mitjà de les dades que consten en l'Agència Estatal de l'Administració Tributària. Si és el cas, les comunitats autònomes podran sol·licitar altres informacions, incloent-hi una declaració responsable sobre els seus ingressos, a l'efecte de determinar els ingressos reals del sol·licitant o de la unitat indicada.  
f) Dades d'identificació de la vivenda: les que figuren en el contracte i la referència cadastral.  
1.3. Resolució de la comunitat autònoma o les ciutats de Ceuta i Melilla  
Una vegada que les comunitats autònomes i les ciutats de Ceuta i Melilla processen totes les sol·licituds, procediran a resoldre, ja siga favorablement o desfavorable. Una vegada resoltes, enviaran mensualment a la Direcció General d'Arquitectura, Vivenda i Sòl, als efectes del que disposa la clàusula quinta del conveni:  
Fitxer amb les resolucions favorables:  
Contindrà tota la informació inherent a la mateixa resolució detallada en l'apartat corresponent del PIN, així com tota la informació inherent a la sol·licitud detallada en l'apartat 1.2 anterior.  
1.4. Comprovació pel Ministeri de les resolucions favorables  
Una vegada rebudes les resolucions de la comunitat autònoma o les ciutats de Ceuta i Melilla, es procedirà a la seua comprovació.  
1) Rebuig: devolució a la comunitat autònoma o a les ciutats de Ceuta i Melilla amb una explicació del motiu del rebuig per mitjà d'un fitxer generat a este efecte (s'inclourà taula amb els motius del rebuig). El rebuig suposa que el Ministeri de Foment no acceptarà les justificacions de gasto (a les quals es referix l'apartat 1.6) corresponents a les resolucions indicades.  
2) Validació: es comunicarà a comunitat autònoma o a les ciutats de Ceuta i Melilla. El Ministeri de Foment acceptarà les justificacions de gasto a què es referix l'apartat 1.6.  
1.5. Abonament de les ajudes per les comunitats autònomes i les ciutats de Ceuta i Melilla als beneficiaris  
Les comunitats autònomes i les ciutats de Ceuta i Melilla abonaran periòdicament les ajudes als beneficiaris.  
1.6. Justificació del gasto executat en l'actuació i aplicació de la subvenció al Ministeri de Foment  
Les comunitats autònomes i les ciutats de Ceuta i Melilla justificaran al Ministeri de Foment el gasto executat en l'actuació. Una vegada finalitzat un trimestre natural i abans del dia 10 del mes del següent, remetran al Ministeri la justificació del gasto realitzat en el dit trimestre. Per a això enviaran:  
3) Fitxer del gasto executat en l'actuació objecte de les subvencions reconegudes, amb la relació dels beneficiaris. Les dades mínimes que hi han de figurar són les que es detallen en l'apartat corresponent del PIN. A més inclourà l'import pagat i l'acumulat a cada beneficiari.  
  
4) Certificacions de gasto executades en l'actuació. Objecte de la subvenció i documents comptables que acrediten el gasto indicat, expedides a este efecte pels servicis competents de la comunitat autònoma. S'ha d'indicar la data d'abonament de la subvenció als beneficiaris.  
  
2. PROGRAMA DE FOMENT DEL PARC PÚBLIC DE VIVENDA DE LLOGUER  
2.1. Sol·licitud de l'ajuda a comunitat autònoma o a les ciutats de Ceuta i de Melilla per part dels beneficiaris potencials  
El beneficiari potencial sol·licitarà l'ajuda a la comunitat autònoma o a les ciutats de Ceuta i de Melilla, aportant la informació o documentació següent:  
1. Dades del beneficiari: nom o raó social, CIF, domicili.  
2. Dades de la promoció: nom, domicili.  
3. Document administratiu acreditatiu de la cessió gratuïta del sòl o de la concessió administrativa, o, si és el cas, escriptura pública de constitució del dret de superfície o de titularitat de l'edifici públic a rehabilitar.  
4. Certificat d'aptitud del sòl emés per l'ajuntament.  
5. Documentació:  
a) Vivendes construcció nova: avantprojecte d'edificació amb plànols de planta.  
b) Vivendes procedents de la rehabilitació: avantprojecte de rehabilitació.  
2.2. Sol·licitud de les comunitats autònomes o les ciutats de Ceuta i Melilla de proposta d'acord  
Abans de la firma de l'acord es remetrà al Ministeri de Foment:  
a) Sol·licitud de les comunitats autònomes i les ciutats de Ceuta i Melilla de proposta d'acord de la comissió bilateral de seguiment, juntament amb la memòria-programa que definisca l'actuació en tots els seus aspectes i justifique la seua viabilitat econòmica.  
b) Document administratiu acreditatiu de la cessió gratuïta del sòl o de la concessió administrativa o, si és el cas, escriptura pública de constitució del dret de superfície o de titularitat de l'edifici públic a rehabilitar.  
3. Certificat d'aptitud del sòl o edifici emés per l'ajuntament.  
  
4. Documentació:  
a) Vivendes de construcció nova: avantprojecte d'edificació amb plànols de planta.  
b) Vivendes procedents de la rehabilitació: avantprojecte de rehabilitació.  
2.3. Comprovació pel Ministeri de la documentació rebuda  
Anàlisi de la documentació pel Ministeri de Foment. Si falta documentació o esta no és correcta, es comunica a la comunitat autònoma o a la ciutat de Ceuta i Melilla perquè esmene o aporte la que li'n falta.  
  
2.4. Subscripció de l'acord en comissió bilateral  
Una vegada comprovada que la documentació és correcta, i si hi ha disponibilitat pressupostària, es procedirà a la subscripció de l'acord en comissió bilateral.  
Estos acords arreplegaran el finançament específic, així com les fórmules concretes de gestió, seguiment, control i avaluació de cada actuació. Les anualitats a càrrec del Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat ni l'exercici 2016, dins dels límits previstos en les clàusules tercera, quarta, quinta i sexta.  
  
2.5. Abonament de la subvenció per les comunitats autònomes i les ciutats de Ceuta i Melilla als beneficiaris  
En el cas que les comunitats autònomes o les ciutats de Ceuta i Melilla gestionen l'abonament de l'ajuda per certificacions d'obra, o en qualsevol altre cas, no podran iniciar l'abonament de cap part de la subvenció als beneficiaris fins que el beneficiari dispose i aporte:  
  
a) Llicència municipal de l'obra.  
b) Qualificació provisional de vivenda de lloguer en rotació i de lloguer protegit, amb reconeixement d'ajudes. Les dades mínimes que han de figurar són les que es detallen en l'apartat corresponent del PIN.  
  
c) Certificat d'inici d'obra.  
d) Altres requisits de caràcter informatiu que s'establisquen en l'acord de la comissió bilateral.  
2.6. Comprovació pel Ministeri de la documentació rebuda  
Una vegada que el Ministeri haja rebut la qualificació provisional i la resta de la documentació, es procedirà a la comprovació corresponent.  
a) Rebuig: es torna a la comunitat autònoma o a les ciutats de Ceuta i Melilla amb la indicació de la causa o se li comunica perquè esmene el defecte.  
b) El rebuig suposa que el Ministeri de Foment no acceptarà les justificacions de gasto, a les quals es referix l'apartat 2.7, corresponents a les resolucions indicades.  
c) Validació: es comunicarà a la comunitat autònoma o a les ciutats de Ceuta i Melilla. El Ministeri de Foment acceptarà les justificacions de gasto a les quals es referix l'apartat 2.7.  
2.7. Justificació del gasto executat en l'actuació i l'aplicació de la subvenció al Ministeri de Foment  
Sense perjuí de l'informe trimestral que han de remetre, les comunitats autònomes i les ciutats de Ceuta i Melilla, d'acord amb la clàusula dèsset 3.1.c del conveni, justificaran al Ministeri de Foment el gasto executat en l'actuació en el termini màxim d'un mes des de l'abonament de la subvenció als beneficiaris. S'ha d'aportar:  
  
Certificacions de gasto executades en l'actuació objecte de la subvenció i documents comptables que acrediten el gasto indicat (OK), expedides a este efecte pels servicis competents de la comunitat autònoma. S'ha d'indicar la data d'abonament de la subvenció als beneficiaris.  
  
2.8. Seguiment de l'actuació per la comunitat autònoma o les ciutats de Ceuta i Melilla, i remissió de documentació al Ministeri de Foment  
  
El termini màxim per a realitzar les obres serà de 22 mesos o 28 (promocions de més de 80 vivendes), des de la data d'inici de les obres. La comunitat autònoma o les ciutats de Ceuta i Melilla haurà de remetre al Ministeri de Foment, en el termini màxim de tres mesos des del final de l'obra, la documentació següent:  
a) Certificat de final d'obra.  
b) Qualificació definitiva on figure la data de final d'obra i els preus màxims del lloguer. Les dades mínimes que han de figurar són les que es detallen en l'apartat corresponent del PIN.  
c) Certificat del cost de l'obra en origen.  
  
3. PROGRAMA DE FOMENT DE LA REHABILITACIÓ EDIFICATÒRIA  
3.1. Sol·licitud de l'ajuda a la comunitat autònoma o a la ciutat de Ceuta i Melilla pels beneficiaris potencials  
El beneficiari potencial, en els terminis establits en les convocatòries, sol·licitarà l'ajuda aportant la informació o documentació següent:  
  
a) Dades del beneficiari: nom o raó social, CIF i domicili.  
b) Dades dels edificis a rehabilitar: domicili, inscripció registral, referència cadastral-  
c) Nombre de vivendes i de locals a rehabilitar.  
d) Superfície de les vivendes i dels locals.  
e) Cost de la rehabilitació (desglossat, si és el cas, per tipus d'actuació, segons l'article 20 del RD).  
f) Informe d'avaluació.  
g) Projecte de rehabilitació o, si és el cas, memòria subscrita per un tècnic competent.  
h) En el seu cas, acord de la comunitat o de les comunitats de propietaris.  
i) Qualsevol altre que es fixe en el reial decret del pla per a la percepció de l'ajuda.  
3.2. Resolució de la comunitat autònoma o de la ciutat de Ceuta i Melilla i remissió d'informació al Ministeri  
Una vegada que les comunitats autònomes i les ciutats de Ceuta i Melilla processen totes les sol·licituds, procediran a resoldre, ja siga favorablement o desfavorablement. Una vegada resoltes, enviaran a la Direcció General d'Arquitectura, Vivenda i Sòl, als efectes del que disposa la clàusula quinta del conveni:  
Fitxer amb les resolucions favorables:  
Contindrà tota la informació inherent a la mateixa resolució detallada en l'apartat corresponent del PIN, així com tota la informació inherent a la sol·licitud detallada en l'apartat 3.1 anterior.  
3.3. Comprovació de la documentació rebuda pel Ministeri  
Una vegada rebudes les resolucions de la comunitat autònoma o de les ciutats de Ceuta i Melilla, i la resta de la documentació (informe d'avaluació, projecte de rehabilitació o memòria tècnica, acord de la comunitat o de les comunitats de propietaris), es procedirà a la comprovació corresponent, i es procedirà segons s'establix a continuació:  
a) Rebuig: devolució o comunicació, perquè esmene el defecte, a la comunitat autònoma o a les ciutats de Ceuta i Melilla, amb explicació del motiu del rebuig, per mitjà d'un fitxer generat a este efecte (s'inclourà una taula amb els motius de rebuig). El rebuig suposa que el Ministeri de Foment no acceptarà les justificacions de gasto a les quals es referix l'apartat 3.5, corresponents a les resolucions assenyalades.  
b) Validació: es comunicarà a la comunitat autònoma o les ciutats de Ceuta i Melilla. El Ministeri de Foment acceptarà les justificacions de gasto a les quals es referix l'apartat 3.5.  
3.4. Abonament de la subvenció per les comunitats autònomes o les ciutats de Ceuta i Melilla als beneficiaris  
En el cas que les comunitats autònomes o les ciutats de Ceuta i Melilla gestionen l'abonament de l'ajuda per certificacions d'obra o en qualsevol altre cas, no podran iniciar l'abonament de cap part de la subvenció als beneficiaris fins que el beneficiari dispose i aporte:  
a) La llicència o les autoritzacions municipals necessàries per a la realització de l'obra de rehabilitació.  
b) El certificat o els certificats d'inici de l'obra de rehabilitació.  
3.5. Justificació del gasto executat en l'actuació i l'aplicació de la subvenció al Ministeri de Foment  
Sense perjuí de l'informe trimestral que han de remetre les comunitats autònomes i les ciutats de Ceuta i Melilla, d'acord amb la clàusula dèsset 3.1.c del conveni, hauran de justificar al Ministeri de Foment el gasto executat en l'actuació en el termini màxim d'un mes des de l'abonament de la subvenció als beneficiaris. S'ha d'aportar:  
  
Fitxer del gasto executat de l'actuació objecte de les subvencions reconegudes, amb la relació de beneficiaris. Les dades mínimes que han de figurar en el fitxer són les que es detallen en l'apartat corresponent del PIN.  
Certificacions de gasto executades en l'actuació objecte de la subvenció i documents comptables que acrediten el gasto assenyalat (OK), expedides a este efecte pels servicis competents de la comunitat autònoma. S'ha d'indicar la data d'abonament als beneficiaris.  
3.6. Seguiment de l'actuació per la comunitat autònoma o la ciutat de Ceuta i Melilla, i remissió de la documentació al Ministeri de Foment  
  
Termini màxim per a realitzar les obres: 16 mesos comptats des de la data del certificat d'inici de les obres de rehabilitació. El termini indicat es podrà ampliar excepcionalment fins a 18 mesos per al cas d'edificis o actuacions que afecten 40 o més vivendes.  
S'haurà de remetre al Ministeri, en el termini màxim de tres mesos des del final de l'obra, la documentació següent:  
a) Certificat de final d'obra.  
b) Qualificació definitiva o certificat que acredite el compliment dels requisits exigits per a l'obtenció de la subvenció on figure data de final d'obra.  
c) Fitxer de qualificació definitiva amb la relació de beneficiaris. Les dades mínimes que han de figurar són les que es detallen en l'apartat corresponent del PIN.  
d) Certificacions de gasto executades en l'actuació objecte de la subvenció i documents comptables que acrediten el gasto esmentat, expedides a este efecte pels servicis competents de la comunitat autònoma. S'ha d'indicar la data d'abonament als beneficiaris.  
  
4. PROGRAMA DE FOMENT DE LA REGENERACIÓ I RENOVACIÓ URBANES  
4.1. Sol·licitud de les comunitats autònomes o les ciutats de Ceuta i Melilla per la qual es proposa la subscripció dels acords de comissió bilateral  
Abans de la firma de l'acord es remetrà al Ministeri:  
Sol·licitud de les comunitats autònomes i les ciutats de Ceuta i Melilla de proposta d'acord, per mitjà d'un model normalitzat del ministeri, acompanyat de:  
a) Declaració de l'Administració competent de delimitació de l'àmbit d'actuació.  
b) La delimitació de l'àmbit de regeneració i renovació urbanes, segons l'article 27.3.a del Reial Decret 233/2013 i especificacions tècniques establides pel Ministeri de Foment.  
c) Una memòria-programa, segons l'article 27.3.b del Reial Decret 233/2013, composta, almenys, pels documents següents:  
1. Un diagnòstic sobre la situació social, econòmica i ambiental de l'àmbit, degudament justificat. Inclourà els objectius i fins públics de l'actuació.  
2. Un programa d'accions integrades que incloga la descripció de les actuacions subvencionables, la seua idoneïtat tècnica i les formes de la seua execució i gestió, així com la seua programació temporal. Inclourà també les mesures complementàries en els àmbits social, econòmic i ambiental, així com el quadro d'indicadors de seguiment i la memòria de participació ciutadana.  
3. Una memòria de viabilitat tècnica, que acredite la seua compatibilitat amb l'ordenació urbanística, i una altra de viabilitat econòmica, que analitzarà la rendibilitat i l'equilibri entre els beneficis i les càrregues derivades de l'actuació per als propietaris; s'hi inclourà el pressupost total protegit, amb el desglossament de les actuacions segons els tipus.  
4. El pla de reallotjament temporal i retorn, amb indicació dels terminis i els costos dels reallotjaments i de les mesures socials complementàries previstes per a la població afectada.  
4.2. Comprovació de la documentació rebuda pel Ministeri  
Anàlisi de la documentació pel ministeri. Si falta documentació o esta no és correcta, es comunica a la comunitat autònoma o a les ciutats de Ceuta i Melilla perquè esmene defectes.  
4.3. Subscripció de l'acord en la comissió bilateral  
Una vegada comprovada que la documentació és correcta i si hi ha disponibilitat pressupostària, es procedirà a la subscripció de l'acord de la comissió bilateral. En este es fixaran les anualitats corresponents a l'aportació del Ministeri de Foment fins a un màxim de tres, sense superar l'exercici 2016.  
Els acords arreplegaran el finançament específic, així com les fórmules concretes de gestió, seguiment, control i avaluació de cada actuació. Les anualitats a càrrec del Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat ni l'exercici 2016, dins dels límits previstos en les clàusules tercera, quarta, quinta i sexta.  
  
La data límit de finalització d'estes actuacions serà el 31 de desembre de 2017.  
4.4. Sol·licitud de l'ajuda a la comunitat autònoma o a la ciutat de Ceuta i Melilla pels beneficiaris potencials  
El beneficiari potencial, en els terminis establits en les convocatòries, sol·licitarà l'ajuda aportant la informació o documentació següent:  
  
1. Dades del beneficiari: nom o raó social, CIF, domicili.  
2. Dades dels edificis o zones a regenerar o renovar.  
3. Número de vivendes.  
4. Superfície de les vivendes.  
5. Cost de regeneració o renovació.  
6. Si és el cas, informe d'avaluació.  
7. Si és el cas, projecte de rehabilitació.  
8. Si és el cas, acord de la comunitat o comunitats de propietaris.  
  
9. Aprovació inicial de l'instrument urbanístic i d'execució i equidistribució necessari dels àmbits d'actuació.  
El reconeixement de l'ajuda per la comunitat autònoma o ciutat de Ceuta i Melilla requerirà l'acreditació prèvia de l'aprovació definitiva dels instruments de planejament, o estarà condicionat a la aprovació indicada.  
4.5. Abonament de la subvenció per les comunitats autònomes i les ciutats de Ceuta i Melilla als beneficiaris  
En el cas que les comunitats autònomes o les ciutats de Ceuta i Melilla gestionen l'abonament de l'ajuda per certificacions d'obra, o en qualsevol altre cas, no podran iniciar l'abonament de cap part de la subvenció als beneficiaris fins que el beneficiari dispose i aporte:  
  
a) Primera llicència municipal que siga necessària per a executar l'actuació corresponent (demolició, urbanització, rehabilitació o obra nova).  
b) Certificat d'inici de l'obra corresponent a la llicència municipal anterior.  
c) Si és el cas, informe d'avaluació.  
d) Si és el cas, acord de la comunitat o comunitats de propietaris.  
  
e) Altres requisits de caràcter informatiu que s'establisquen en l'acord.  
4.6. Justificació del gasto executat en l'actuació i aplicació de la subvenció al Ministeri de Foment  
Sense perjuí de l'informe trimestral que han de remetre les comunitats autònomes i les ciutats de Ceuta i Melilla, d'acord amb la clàusula dèsset 3.1.c del conveni, hauran de justificar al Ministeri de Foment el gasto executat en l'actuació en el termini màxim d'un mes des de l'abonament de la subvenció als beneficiaris. S'ha d'aportar:  
  
Relació de les resolucions del reconeixement de l'ajuda als beneficiaris. Les dades mínimes que han de figurar són les que es detallen en l'apartat corresponent del PIN.  
Certificacions de gasto executades en l'actuació objecte de la subvenció i documents comptables que acrediten el gasto esmentat (OK), expedides a este efecte pels servicis competents de la comunitat autònoma.  
Relació de beneficiaris, en la qual s'indique la data de l'abonament de la subvenció, juntament amb la resta de dades que es detallen en l'apartat corresponent del PIN.  
4.7. Seguiment de l'actuació per la comunitat autònoma o ciutat de Ceuta i Melilla i remissió de la documentació al Ministeri de Foment  
  
Termini màxim per a realitzar les obres: tres anys des de la subscripció de l'acord en la comissió bilateral.  
S'ha de remetre al Ministeri, en el termini màxim de tres mesos des de la finalització de l'actuació:  
Certificats de l'òrgan competent de les comunitats autònomes i les ciutats de Ceuta i Melilla que s'han finalitzat les obres.  
Certificacions de gasto executades en l'actuació objecte de la subvenció, expedides a este efecte pels servicis competents de la comunitat autònoma.  
Certificat de l'òrgan competent de les comunitats autònomes i les ciutats de Ceuta i Melilla de justificació de cost de les obres en origen, per tipus d'actuació.  
  
5. PROGRAMA DE SUPORT A LA IMPLANTACIÓ DE L'INFORME D'AVALUACIÓ DELS EDIFICIS  
5.1. Sol·licitud de l'ajuda a la comunitat autònoma o ciutat de Ceuta i Melilla pels beneficiaris potencials  
El beneficiari potencial, en els terminis establits en la convocatòria, si és el cas, sol·licitarà l'ajuda aportant la documentació següent:  
  
1. Informe d'avaluació amb els continguts que figuren en l'annex del reial decret, degudament omplit i subscrit per un tècnic competent o document anàleg que incloga tots els aspectes que formen part de l'annex indicat, omplit i subscrit per un tècnic competent.  
  
2. Factura d'honoraris, original o còpia compulsada, emesa pel professional o professionals que hagen realitzat l'informe.  
5.2. Resolució de la comunitat autònoma o ciutat de Ceuta i Melilla i remissió de documentació al Ministeri  
Una vegada que les comunitats autònomes i les ciutats de Ceuta i Melilla processen totes les sol·licituds, procediran a resoldre, ja siga favorablement o desfavorablement. Una vegada resoltes, enviaran a la Direcció General d'Arquitectura, Vivenda i Sòl, als efectes del que disposa la clàusula quinta del conveni:  
1. Resolucions favorables: contindrà tota la informació inherent a la mateixa resolució detallada en l'apartat corresponent del PIN, així com tota la informació inherent a la sol·licitud.  
2. Còpia compulsada, per comunitat autònoma o ciutat de Ceuta i Melilla, de l'informe d'avaluació amb els continguts que figuren en l'annex del reial decret, degudament omplit i subscrit per un tècnic competent o document anàleg que incloga tots els aspectes que formen part de l'annex assenyalat, omplit i subscrit per un tècnic competent.  
  
3. Factura d'honoraris, original o còpia compulsada, per la comunitat autònoma o ciutat de Ceuta i Melilla, emesa pel professional o els professionals que hagen realitzat l'informe.  
5.3. Comprovació de la documentació rebuda pel Ministeri  
Una vegada rebudes les resolucions de comunitat autònoma o les ciutats de Ceuta i Melilla, i la resta de la documentació, es procedirà a la comprovació corresponent.  
a) Rebuig: devolució o comunicació, perquè esmene el defecte a la comunitat autònoma o les ciutats de Ceuta i Melilla, amb explicació del motiu del rebuig, per mitjà d'un fitxer generat a este efecte (s'inclourà una taula amb els motius del rebuig). El rebuig suposa que el Ministeri de Foment no acceptarà les justificacions de gasto a les quals es referix l'apartat 5.5, corresponents a les resolucions indicades.  
b) Validació: es comunicarà a la comunitat autònoma o les ciutats de Ceuta i Melilla. El Ministeri de Foment acceptarà les justificacions de gasto a què es referix l'apartat 5.5.  
5.4. Abonament de la subvenció per les comunitats autònomes i les ciutats de Ceuta i Melilla als beneficiaris  
Les comunitats autònomes i ciutats de Ceuta i de Melilla abonaran l'ajuda als beneficiaris.  
5.5. Justificació del gasto executat en l'actuació i aplicació de la subvenció al Ministeri de Foment  
Sense perjuí de l'informe trimestral que han de remetre les comunitats autònomes i les ciutats de Ceuta i Melilla, d'acord amb la clàusula dèsset 3.1.c del conveni, hauran de justificar al Ministeri de Foment el gasto executat en l'actuació en el termini màxim d'un mes des de l'abonament de la subvenció als beneficiaris. S'ha d'aportar:  
  
Certificacions de gasto executades en l'actuació objecte de la subvenció i documents comptables que acrediten el gasto esmentat (OK), expedides a este efecte pels servicis competents de la comunitat autònoma.  
Relació dels beneficiaris que indique la data de l'abonament de la subvenció, juntament amb la resta de dades que es detallen en l'apartat corresponent del PIN.  
  
6. PROGRAMA PER AL FOMENT DE CIUTATS SOSTENIBLES I COMPETITIVES  
6.1. Convocatòria del concurs per part de les comunitats autònomes o les ciutats de Ceuta i Melilla  
Les comunitats autònomes i les ciutats de Ceuta i Melilla realitzaran la convocatòria del concurs, per mitjà d'un procediment obert i en règim de concurrència competitiva.  
Els sol·licitants hauran d'aportar:  
1. Dades del beneficiari: nom o raó social, CIF, domicili.  
2. Projecte, que s'haurà de circumscriure a un únic terme municipal, contindre la delimitació precisa de l'àrea d'actuació, que tindrà caràcter homogeni i continuïtat geogràfica, amb una descripció de la situació urbanística i social d'esta.  
3. Justificació de la conveniència de la proposta d'actuació.  
4. Memòria descriptiva i viabilitat tècnica i econòmica de l'actuació, així com una fitxa resum de l'actuació (de conformitat amb l'annex).  
  
5. Pressupost estimatiu, desglossat per tipus d'actuació.  
6. Calendari previsible d'execució.  
7. Qualsevol altra documentació exigida en la convocatòria.  
6.2. Resolució de la comunitat autònoma o ciutat de Ceuta i Melilla i remissió de la informació al Ministeri  
Les comunitats autònomes i les ciutats de Ceuta i Melilla resoldran el concurs i comunicaran al Ministeri de Foment la decisió, acompanyada de la documentació detallada en l'apartat anterior, en el termini màxim d'un mes des de la publicació d'ambdós actuacions.  
  
6.3. Sol·licitud de les comunitats autònomes o les ciutats de Ceuta i Melilla de la proposta d'acord  
Abans de la firma de l'acord es remetrà al Ministeri:  
La sol·licitud de les comunitats autònomes i ciutats de Ceuta i Melilla de la proposta d'acord, per mitjà del model normalitzat del ministeri, acompanyat de:  
a) Declaració de l'Administració competent de la delimitació de l'àmbit d'actuació.  
b) La documentació detallada en l'apartat 6.1 anterior.  
6.4. Comprovació de la documentació rebuda pel Ministeri  
Anàlisi de la documentació pel ministeri. Si falta documentació o esta no és correcta, es comunica a comunitat autònoma o les ciutats de Ceuta i Melilla perquè esmene els defectes.  
6.5. Subscripció de l'acord en comissió bilateral  
Una vegada que s'haja comprovat que la documentació és correcta i si hi ha disponibilitat pressupostària, es procedirà a la subscripció de l'acord de comissió bilateral. En este es fixaran les anualitats corresponents a l'aportació del Ministeri de Foment, fins a un màxim de tres, sense superar l'exercici 2016.  
Els acords arreplegaran el finançament específic, així com les fórmules concretes de gestió, seguiment, control i avaluació de cada actuació. Les anualitats a càrrec del Ministeri de Foment no podran superar l'import de les quanties màximes de gasto compromeses pel Ministeri en virtut d'este conveni per a cada anualitat, ni l'exercici 2016, dins dels límits previstos en les clàusules tercera, quarta, quinta i sexta.  
  
La data límit de finalització d'estes actuacions serà el 31 de desembre de 2017.  
6.6. Sol·licitud de l'ajuda a la comunitat autònoma o ciutat de Ceuta i Melilla pels beneficiaris potencials  
El beneficiari potencial sol·licitarà l'ajuda a comunitat autònoma o ciutat de Ceuta i de Melilla, mitjançant l'aportació de la informació o documentació següent:  
a) Si és el cas, informe d'avaluació.  
b) Si és el cas, projecte de rehabilitació.  
c) Si és el cas, acord de la comunitat o comunitats de propietaris.  
  
d) Aprovació inicial de l'instrument urbanístic i d'execució i equidistribució necessari dels àmbits d'actuació.  
El reconeixement de l'ajuda per la comunitat autònoma o ciutat de Ceuta i Melilla requerirà l'acreditació prèvia de l'aprovació definitiva dels instruments de planejament, o serà condicionat a l'aprovació indicada.  
6.7. Abono de la subvenció per les comunitats autònomes i les ciutats de Ceuta i Melilla als beneficiaris  
En el cas que les comunitats autònomes o les ciutats de Ceuta i Melilla gestionen l'abonament de l'ajuda per certificacions d'obra o en qualsevol altre cas, no podran iniciar l'abonament de cap part de la subvenció als beneficiaris fins que el beneficiari dispose i aporte:  
  
a) Primera llicència municipal que siga necessària per a executar l'actuació corresponent.  
b) Certificat d'inici de l'obra corresponent a la llicència municipal anterior.  
c) Si és el cas, informe d'avaluació.  
d) Si és el cas, acord de la comunitat o comunitats de propietaris.  
  
e) Altres requisits de caràcter informatiu que s'establisquen en l'acord.  
f) Altres requisits que s'establisquen en la convocatòria corresponent.  
6.8. Justificació del gasto executat en l'actuació i en l'aplicació de la subvenció al Ministeri de Foment  
Sense perjuí de l'informe trimestral que han de remetre les comunitats autònomes i les ciutats de Ceuta i Melilla, d'acord amb la clàusula dèsset 3.1.c del conveni, hauran de justificar al Ministeri de Foment el gasto executat en l'actuació en el termini màxim d'un mes des de l'abonament de la subvenció als beneficiaris. S'ha d'aportar:  
  
Relació de resolucions del reconeixement de l'ajuda als beneficiaris. Les dades mínimes que han de figurar són les que es detallen en l'apartat corresponent del PIN.  
Certificacions de gasto executades en l'actuació objecte de la subvenció i documents comptables que acrediten el gasto indicat (OK), expedides a este efecte pels servicis competents de la comunitat autònoma.  
Relació de beneficiaris, amb indicació de la data d'abonament de la subvenció, juntament amb la resta de dades que es detallen en l'apartat corresponent del PIN.  
6.9. Seguiment de l'actuació per la comunitat autònoma o ciutat de Ceuta i Melilla i remissió de documentació al Ministeri de Foment  
  
Termini màxim per a realitzar les obres: tres anys des de la subscripció de l'acord en comissió bilateral.  
S'ha de remetre al Ministeri, en el termini màxim de tres mesos des de la finalització de l'actuació:  
Certificats de l'òrgan competent de les comunitats autònomes i les ciutats de Ceuta i Melilla que s'han finalitzat les obres.  
Certificacions de gasto executades en l'actuació objecte de la subvenció, expedides a este efecte pels servicis competents de la comunitat autònoma.  
Certificat, de l'òrgan competent de les comunitats autònomes i les ciutats de Ceuta i Melilla, de justificació del cost de les obres en origen, per tipus d'actuació.  
  
7. CONTROL I AVALUACIÓ DEL PLA  
Reassignació de recursos  
La no-justificació en temps i forma del gasto i l'aplicació dels fons transferits amb anterioritat, així com l'incompliment de terminis establits per a la gestió d'actuacions subvencionables, seran causa de la reassignació dels recursos corresponents, dins dels límits assenyalats en el reial decret. A este efecte, els convenis de col·laboració que subscriga el Ministeri de Foment amb les comunitats autònomes i les ciutats de Ceuta i Melilla especificaran els terminis i les condicions d'aplicació.  
  
  
Control del pla  
1. Una vegada vençut el trimestre natural, i abans del dia 10 del mes següent, s'enviarà, per cada una de les comunitats autònomes i les ciutats de Ceuta i Melilla, un informe (o arxiu informàtic o per accés a aplicacions informàtiques compartides) en el qual s'arrepleguen les dades següents:  
a) Nombre de sol·licituds rebudes per cada programa que detalle quantes d'estes s'han resolt favorablement, quantes desfavorablement i les que estan pendents de resoldre, desglossat per províncies i municipis.  
b) El nombre de beneficiaris a qui s'ha concedit les ajudes en cada un dels programes, desglossat per províncies i municipis i nivell de renda, així com l'import de la subvenció que correspon abonar a cada un d'estos.  
c) Nombre de beneficiaris del programa d'ajuda al lloguer que estan disfrutant d'una vivenda construïda a l'empara del programa de foment del parc públic de vivenda en lloguer.  
d) Les entitats col·laboradores que hi participen i en quins programes.  
e) Relació d'abonaments, tant realitzats com pendents de realitzar, amb la justificació comptable corresponent.  
A més del que establix l'apartat anterior, cada comunitat autònoma o les ciutats de Ceuta i Melilla hauran de certificar:  
a) Que han realitzat les consultes oportunes per a constatar que els beneficiaris de les ajudes no són perceptors d'un altre tipus de subvenció o bé són perceptors de subvencions complementàries a les establides en el pla estatal, amb la indicació de quines són.  
b) Que han realitzat les consultes oportunes per a constatar que tots els beneficiaris estan al corrent de les obligacions tributàries i de la Seguretat Social.  
  
Avaluació del pla  
Amb independència del control descrit en l'article anterior, les comunitats autònomes i les ciutats de Ceuta i Melilla hauran de presentar al Ministeri de Foment un informe d'avaluació anual relatiu al desenrotllament dels programes en el seu àmbit territorial i d'acord amb el que establix el conveni de col·laboració corresponent, i això sense perjuí del que preveu l'apartat sext 2 de l'article 86 de la Llei General Pressupostària.  
L'informe d'avaluació anual es presentarà al Ministeri de Foment en el primer trimestre de l'any següent del que és objecte d'avaluació, i en este s'ha d'incloure un resum de la informació anual per programes i una anàlisi de la informació assenyalada. En l'informe esmentat s'haurà d'incloure la variable de sexe en les estadístiques i la recollida de dades realitzades.  
  
Compliment  
Si la Direcció General d'Arquitectura, Vivenda i Sòl no rep o té accés a la documentació necessària sobre cada un dels programes, ni la relació d'abonaments, tant realitzats com pendents de realitzar, amb la justificació comptable corresponent, ni els informes trimestrals o d'avaluació anual, el Ministeri de Foment podrà paralitzar les transferències corresponents de fons a les comunitats autònomes i les ciutats de Ceuta i Melilla, fins a la recepció completa de la informació indicada.  
  
També podrà paralitzar les transferències de fons quan la informació rebuda evidencie l'incompliment del reial decret, del conveni de col·laboració corresponent i, en tot cas, d'incompliment d'acord amb l'ordenament jurídic d'aplicació.  
  
8. ESPECIFICACIONS PER A L'ENVIAMENT NORMALITZAT DE LA INFORMACIÓ  
Les comunitats autònomes i les ciutats de Ceuta i Melilla hauran de remetre al Ministeri de Foment la informació sobre les subvencions que gestionaran en aplicació del pla estatal 2013-2016, d'acord amb el procediment i els continguts especificats en el PIN (Protocol d'intercanvi normalitzat d'informació) que a este efecte ha elaborat el Ministeri de Foment.  
  
  
  
  
  
  
ANNEX II  
  
PLA ESTRATÈGIC DE LA COMUNITAT VALENCIANA  
En aplicació de l'article 3.3.d del Reial Decret 233/2013, de 5 d'abril, s'adjunta a este conveni de col·laboració per a la gestió del Pla estatal de foment del lloguer de vivendes, la rehabilitació edificatòria i la regeneració i renovació urbanes 2013-2016, el Pla estratègic de la Comunitat Valenciana per a l'execució d'este pla.  
  
La previsió del pla estratègic és finançar el volum total d'euros reflectits en la clàusula quarta, en què s'arreplega el repartiment dels fons estatals i autonòmics entre els diferents programes i anualitats.  
  
  
estratègia de vivenda i regeneració urbana de la comunitat valenciana 2014/2020. document de síntesi  
objectius genèrics de l'estratègia  
a) propiciar l'accés dels ciutadans a una vivenda digna, i especialment dels que es troben en una situació difícil com a conseqüència de la crisi econòmica.  
b) contribuir a la generació d'activitat i ocupació, de manera que el sector de la construcció se situe en índexs d'activitat semblants als de les regions europees.  
c) coadjuvar que l'entorn públic i privat on es desenrotlla la vida quotidiana avance fins a aconseguir els majors nivells de qualitat possibles, com a element essencial de la qualitat de vida dels ciutadans.  
  
d) aconseguir tot això en el marc del màxim respecte pels valors urbans, patrimonials, naturals i mediambientals, minimitzant l'ús de recursos no renovables i d'impactes no reversible sobre el nostre entorn.  
  
e) aconseguir el major nivell d'eficiència possible en l'acció administrativa, conjugant l'interés de l'acció pública en la matèria amb els objectius genèrics d'eficàcia i efectivitat.  
Eixos de l'estratègia:   
a) Protecció social de l'accés a la vivenda.  
b) Rehabilitació i regeneració urbana.  
c) Avançar en la normalització del mercat de la vivenda.  
d) Innovació i qualitat en la vivenda i en l'edificació.  
e) Foment de l'adquisició, arrendament i ús de vivendes per ciutadans estrangers i d'altres comunitats autònomes.  
  
Eix 1. Protecció social de l'accés a la vivenda  
Les línies d'acció en este eix es dirigixen a facilitar una oferta d'arrendament d'interés social dirigida essencialment a segments de població que, com que es troben en situacions especialment desfavorides, no podrien accedir a una vivenda en condicions lliures de mercat.  
  
Criteris d'eficiència econòmica i social fan necessari disposar d'una oferta de vivendes públiques prou flexible i que permeta atendre les necessitats de tot el territori de la comunitat, que compte amb les ajudes públiques necessàries per a ajudar les unitats de convivència amb menors nivells de renda a accedir-hi en règim d'arrendament. En esta línia d'acció, el parc públic de vivendes de la Generalitat, que majoritàriament data dels anys 50-60, presenta necessitats de regeneració i rehabilitació que asseguren unes condicions adequades d'habitabilitat.  
  
Resulta necessari obrir vies de col·laboració publicoprivada amb entitats i administracions com ara entitats financeres, ajuntaments, etc., que permeten incorporar immobles a l'oferta d'arrendament d'interés social.  
El desplegament d'esta línia d'acció a través de l'Entitat d'Infraestructures de la Generalitat (EIGE), actual gestora del parc públic de vivendes de la Generalitat, permetrà assegurar una gestió integrada i eficient.  
Línies d'acció Accions  
1. Programa extraordinari de rehabilitació i regeneració del parc públic de vivendes  
Assegurar una oferta permanent de vivendes públiques per a atendre les situacions més peremptòries i adequar a les necessitats actuals les vivendes ja ocupades. 1.1.1. Pla d'inspecció del parc públic  
  
1.1.2. Programa d'adequació i reparació estructural  
1.1.3. Programa de millora de condicions d'accessibilitat  
1.1.4. Programa de reparació i renovació d'instal·lacions  
1.1.5. Programa de millora de l'eficiència energètica  
1.1.6. Programa d'inspecció i intervencions de reparació i manteniment d'habitabilitat en vivendes  
1.1.7. Col·laboració amb ajuntaments  
1.2. Ajudes a l'arrendament d'interés social  
Convocatòries periòdiques d'ajudes públiques per a l'arrendament d'interés social, centrades en les rendes menors i en els subcol·lectius menys afavorits. Vivendes amb preus limitats. 1.2.1. Delimitar els grups i àmbits objectiu de les ajudes públiques per a lloguer  
- Condicions del Pla de vivenda 2013/2016 de l'Estat i altres i casos de vulnerabilitat  
- Àmbits urbans (àrees metropolitanes) i ciutats mitjanes (zones ATPMS A1, A2, B i C)  
1.2.2. Orde de convocatòria anual: condicions de preu de la vivenda, perfil dels beneficiaris, entitats col·laboradores  
1.2.3. Determinar la gestió i pagament d'estes ajudes  
1.3. Desplegament de cooperació publicoprivada  
Entitats col·laboradores de l'Administració.  
Conformació d'un clúster d'entitats col·laboradores de l'Administració en matèria d'arrendament social que aprofiten patrimonis actuals o nous i atenguen les necessitats de lloguer de rotació i, si és el cas, d'altres programes socials d'acompanyament. 1.3.1. Dinamitzar el mercat de lloguer i professionalitzar-lo  
1.3.2. Fomentar la formació d'un sector professionalitzat per a la gestió de vivendes de lloguer  
1.3.3. Accions d'informació i assessorament a propietaris particulars i inquilins  
1.3.4. Potenciar l'eixida al mercat de vivendes buides lliures, registrar vivendes protegides buides i accions de captació de vivendes per a constituir una borsa de vivenda d'interés social: particulars, ajuntaments, estoc de promotors, entitats financeres.  
  
1.3.5. Facilitar l'accés a la informació: web d'informació d'interés per a propietaris i inquilins  
1.3.6. Establir condicions i requisits mínims per a la informació de les vivendes actuals  
1.4. Gestió integrada i eficient de les línies de protecció social de l'accés a la vivenda  
A través de l'entitat EIGE, actual gestora del parc públic de vivendes de la Generalitat, la qual cosa assegura la generació de sinergies 1.4.1. Xarxa d'informació qualificada ?especialment amb ajuntaments- i intermediació per a canalitzar vivendes per a lloguer per a les rendes més baixes  
1.4.2. Potenciar la gestió de l'EIGE per a les ajudes de lloguer com a entitat col·laboradora i adequar els criteris i procediments a esta finalitat  
1.4.3. Adequar gestió i administració del parc públic de vivenda  
1.4.4. Revisar l'actual regulació de la vivenda de promoció pública per a impulsar l'eficiència  
  
  
  
Eix 2. Rehabilitació i regeneració urbana  
Impuls de les accions de rehabilitació i regeneració urbana que asseguren una millor qualitat de vida en les vivendes, així com una millora del medi urbà, en lloc d'un enfocament de desenrotllament urbà fonamentat en exclusiva en la creació de ciutat nova.  
El 48 % del parc immobiliari de la comunitat té més de setanta anys, la qual cosa fa preveure un gran potencial per a les accions de rehabilitació i conservació.  
L'aposta per la rehabilitació es referix a accions sobre els elements privatius de les vivendes i sobre els elements comuns dels edificis, tant en vivendes unifamiliars com en plurifamiliars. Entre els objectius d'estes accions se situen, a més dels teixits històrics i tradicionals, el parc anterior a 1980, accions sobre un sol edifici o conjunt immobiliari, i zones d'intervenció en què, a més dels edificis, s'actua sobre l'espai i equipament urbans.  
  
Les accions de rehabilitació tenen un efecte fortament positiu en l'economia local, perquè són un motor generador d'ocupació i suposen un plantejament sostenible i respectuós amb els valors urbans i ambientals. La rehabilitació de les vivendes contribuïx, a més, no sols a la millora de la qualitat de vida dels habitants, sinó també a la millora urbana, ja que l'exterior de l'edifici és part integrant del paisatge urbà.  
  
Les accions públiques en esta matèria han de dirigir-se fonamentalment a assegurar un marc normatiu i administratiu incentivador i que facilite estes accions, que promoga, a més, una major cultura de rehabilitació. La iniciativa privada ha de presidir estos processos, en què únicament es destinaran subvencions públiques en situacions d'interés públic acreditat.  
  
Línies d'acció Accions  
2.1. Foment de la cultura de la rehabilitació i de la conservació de la vivenda  
- Incentivar la cultura pública de la rehabilitació en les preses de decisions en matèria d'habitatge dels ciutadans  
  
- Informació i accés ràpid a bases de dades i informació en relació amb normativa, permisos, professionals, empreses, etc. 2.1.1. Potenciar les accions dirigides a la formació, informació i difusió a tots els agents que participen en el procés de la rehabilitació: usuaris, professionals, empreses i treballadors, ajuntaments  
2.1.2. Una web d'informació ciutadana: inspecció tècnica (ICE, IAE). Identificació de patologies, acústica, seguretat d'ús, ajudes i finançament  
2.1.3. Una web de bases de dades de professionals i empreses especialitzades  
2.1.4. Canals de difusió permanent amb associacions ciutadanes, centres educatius (2n i 3r cicles), administradors de finques..., campanyes de sensibilització  
2.1.5. Propostes per al desplegament normatiu de la rehabilitació  
2.1.6. Oficines descentralitzades d'informació i suport a la rehabilitació, potenciar l'acció d'agents i operadors de rehabilitacions  
2.1.7. Convocar premis honorífics de bones pràctiques de rehabilitació: conservació, accessibilitat o eficiència energètica  
2.2. Noves fórmules de finançament  
- Marc específic de finançament  
 2.2.1. Meses de treball per a abordar el finançament a comunitats de propietaris i readreçament línies ICO  
  
2.2.2. Innovar en fórmules de finançament per als usuaris: microcrèdits  
  
2.2.3. Innovar models de col·laboració publicoprivada que facen viable la rehabilitació i, en especial, l'energètica  
2.2.4. Difondre els mecanismes per a l'accés a fons europeus: FEDER i finançament BEI en rehabilitació energètica i rehabilitació  
2.3. Entorn fiscal favorable  
Escenari fiscal favorable per a fomentar l'activitat  
tractament impositiu favorable de l'activitat i de la fiscalitat estatal, autonòmica i local  
deduccions en impostos com el de la Renda de les Persones Físiques  
 2.3.1. Reconsiderar la fiscalitat en les actuacions de rehabilitació  
- Taxes i llicències, bonificar, exempció o reducció per al foment, transparència i garanties de les actuacions  
- Taxa de gestió de residus  
2.3.2. Mesures fiscals específiques a mitjà i llarg termini que permeten la planificació en el marc de polítiques concertades  
- Deducció de l'IVA  
- Tributació de l'Impost de Societats, desgravacions per les inversions en manteniment i rehabilitació  
- Harmonitzar l'IBI i la seua bonificació, com a conseqüència de la inversió en rehabilitació  
- Règim fiscal de les comunitats de propietaris  
- Tractament fiscal neutre de les subvencions de rehabilitació  
- Bonificacions del règim de la Seguretat Social en determinades actuacions i àmbits urbans  
2.4. Abordar la problemàtica específica dels immobles en règim de propietat horitzontal  
- Avançar en la regulació del règim de condomini, amb la perspectiva d'assegurar que les comunitats de propietaris tinguen un nivell de capitalització suficient per a poder afrontar les actuacions de conservació i adequació 2.4.1. Elaborar ponències i estudis sobre la situació del règim de propietat horitzontal i les possibles alternatives respecte a drets, responsabilitats, obligacions, finançament i bones pràctiques  
2.4.2. Accions per a responsabilitzar les comunitats de propietaris en el manteniment i conservació  
2.5. Adequació i desplegament del marc normatiu  
- Simplificar, racionalitzar i millorar i abaratir els procediments tècnics i administratius  
 2.5.1. Regulació de les condicions mínimes de la vivenda i edificis  
  
- Condicions bàsiques, full de revisió  
- Millores en la rehabilitació  
- Fitxes model d'intervenció en rehabilitació per tipologies d'edificis  
- Certificats de compliment de condicions bàsiques  
- guia del perfil de qualitat en rehabilitació  
2.5.2. Reconsiderar el marc normatiu i regulador de les llicències i autoritzacions administratives en relació amb les actuacions de rehabilitació per a simplificar, racionalitzar i abaratir la tramitació  
2.6. Suport tècnic i professional  
- Fomentar l'elaboració dels informes d'estat de l'edificació  
- L'elaboració i aportació de solucions integrals que incloguen els aspectes tècnics, administratius i financers 2.6.1. Desplegar programes formatius professionals i empresarials. Gestionar la vivenda i la ciutat  
2.6.2. Impulsar la formació d'experts «operador - agent - impulsor» de la rehabilitació integral: inspecció, manteniment, intervencions, projecte, costos, finançament  
2.6.3. Regulació i foment de la inspecció d'edificis per mitjà de l'ICE-IAE:  
- Avaluació de l'estat de conservació  
- Nivells d'intervenció aconsellats  
2.6.4. (A partir de l'ICE-IAE) Llibre de l'edifici  
- Elaboració del llibre d'ús i manteniment  
- Programa de rehabilitació i intervencions  
2.6.5. Regulació de l'ICE-IAE segons les exigències de la Llei 8/2013  
€ Contingut i marc jurídic d'aplicació per part de les comunitats de propietaris  
- Regulació amb les actuacions d'ajuntaments (ordenança)  
2.6.6. Registre integrat dels ICE-IAE: criteris, accés a informació, disponibilitat de la informació per part dels ajuntaments, etc.  
2.7. Suport a les actuacions de rehabilitació d'interés públic  
- Mantindre línies d'ajuda selectives a la rehabilitació integral d'edificis en els casos d'alt interés social, de la contribució al desenvolupament de les tècniques de rehabilitació o en la millora dels entorns urbans 2.7.1. Elaboració d'indicadors i estudi sobre criteris per a la identificació de zones urbanes vulnerables. Metodologia  
2.7.2. Determinar criteris per a l'actuació en àmbits vulnerables  
2.7.3. Actualització de l'estudi de barris vulnerables (2003) i ajustos d'indicadors  
2.8. Equipaments i adequació de l'entorn urbà  
- Prioritzar les inversions públiques que, per mitjà d'una millora de l'entorn urbà, de l'espai públic i dels equipaments col·lectius, contribuïsquen a la regeneració de les ciutats i dels pobles i a catalitzar inversions privades 2.8.2. Establiment de criteris per a les actuacions en àmbits urbans  
  
2.9. Àrees d'intervenció urbana  
- Apostar per actuacions integrades que comprenguen simultàniament l'edificació privada i l'equipament públic per mitjà de processos de rehabilitació integral 2.9.1. Establiment de criteris per a l'actuació en àmbits integrats (barris)  
2.10. Foment de ciutats sostenibles i competitives  
- Analitzar i promoure actuacions innovadores i singulars que afecten zones i barris determinats: avançar en nivells de qualitat de vida per als ciutadans, eficiència energètica, mobilitat, disminució de qualsevol tipus de recursos no renovables o creació de característiques particularment idònies per a l'exercici d'activitats productives emergents i nous nínxols d'ocupació  
 2.10.1. Proposar una experiència pilot amb FEDER  
  
2.11. Cooperació interadministrativa  
- Desplegament, per mitjà d'accions concertades entre les diverses administracions implicades, i molt especialment dels municipis, per a crear un marc impulsor i favorable a la rehabilitació  
 2.11.1. Adaptar i conciliar la normativa autonòmica i l'estatal i comunitària en matèria de rehabilitació i coordinar amb ajuntaments  
2.11.2. Simplificar, refondre i agrupar la normativa referida a la rehabilitació quant a permisos, llicències, etc.  
  
2.11.3. Establir línies permanents de diàleg amb ajuntaments per a establir bases d'actuació de rehabilitació i regeneració urbanes  
2.12. Rehabilitació energètica 2.12.1. Millorar la informació, assessorament i sensibilització respecte a la millora de les condicions de confort i eficiència energètica de les vivendes i edificis. Divulgació d'experiències i resultats  
2.12.2. Formació de professionals per a l'elaboració de l'avaluació energètica (certificació) a partir de l'ICE-IAE i les possibles accions que es mamprenguen  
2.12.3. Elaborar propostes per a la consecució de fons i cofinançament en el marc del FEDER per a la rehabilitació energètica  
  
  
  
Eix 3. Avançar en la normalització del mercat de la vivenda  
El fort creixement experimentat en els últims anys en el parc de vivendes de la comunitat ha portat, conjuntament amb la generació de solars derivada del creixement urbà de l'època recent, a la desaparició de problemes d'oferta en el mercat de la vivenda.  
Encara que, a curt termini, no és previsible un repunt important de la demanda, sí que han de propiciar-se canvis estructurals que permeten eliminar factors distorsionadors d'un bon funcionament del mercat de la vivenda, amb l'objectiu que el mercat siga capaç de proveir d'este bé i satisfer la demanda en termes qualitatius i quantitatius, i a uns nivells de preu d'acord amb la seua disposició de gasto.  
Des de l'acció pública pot contribuir-se, inclús en una situació de mercat lliure, a mitigar les rigideses del mercat que poden dificultar una resposta adequada a estes necessitats, a través d'una oferta àmplia i diversificada, tant amb vivenda de nova construcció com procedent de processos de rehabilitació, en venda o arrendament, per a primera o segona residència, i amb localitzacions i dimensionament adaptats a les necessitats de la demanda (vivendes accessibles, vivendes unipersonals, etc.).  
  
Línies d'acció Accions  
3.1. Simplificació i agilització administrativa  
Especialment en:  
- El procés de generació de sòl  
- Les llicències d'edificació, permisos i autoritzacions necessaris per als processos de rehabilitació  
- La llicència de segona ocupació i la resta d'instruments de control de l'acció edificatòria 3.1.1. Agilitzar els tràmits administratius en relació amb la concessió de llicències i autoritzacions d'obres  
3.1.2. Regulació de les condicions de la vivenda per a harmonitzar la concessió de les llicències de 2a ocupació  
  
3.1.3. Simplificació de la regulació en relació amb els processos de control d'activitat de l'edificació  
Vegeu les accions 251 i 252.  
3.2. Un nou règim per a la vivenda protegida  
- Procurar un mercat de sòl verdaderament obert a tots els subsegments de l'activitat promotora  
- Manteniment de la figura de la vivenda protegida més enllà de l'existència d'un marc específic d'ajudes i en relació amb això  
- Manteniment de la reserva del sòl per a vivenda protegida que facilite la construcció de vivendes assequibles a la majoria dels ciutadans  
 3.2.1. Nou marc de regulació de la vivenda protegida: flexibilització, simplificació, valoració i repercussió del sòl en la vivenda protegida  
3.2.2. Nova regulació respecte a les reserves de sòl per a vivenda protegida en el planejament segons el nou marc de la legislació urbanística i territorial  
  
3.3. Un mercat de lloguer cada vegada més eficient  
- Fomentar una oferta cada vegada més àmplia, diversificada i adequada a la demanda.  
- Que genere confiança entre els agents que intervenen: major professionalització 3.3.1. Fomentar i impulsar la informació i assessorament a propietaris i inquilins sobre drets i obligacions  
3.3.2. Potenciar els instruments d'informació per a la transparència i condicions del mercat de lloguer  
3.3.3. Potenciar la constitució d'operadors privats per a la gestió del mercat de lloguer  
3.3.4. Potenciar l'extensió d'instruments per a l'assegurament i garanties entre les parts  
3.4. Polítiques de sòl públiques  
- Destinades a suplir la carència de la iniciativa privada en aquells subsegments on l'escassetat de solars puga implicar l'absència o inadequació de l'oferta immobiliària 3.4.1. Impulsar la informació disponible sobre sòls públics i les seues característiques per a fomentar la promoció de vivendes de lloguer social  
3.4.2. Possibilitar l'ús de sòl en relació amb la destinació, concessió, dret i superfície per a la promoció de vivendes protegides i d'interés social  
3.5. Potenciació de l'Observatori de Vivenda de la Comunitat Valenciana  
- Observatori es planteja com a ferramenta i instrument per al coneixement del mercat de la vivenda i el sòl  
 3.5.1. L'Observatori proveirà informació del mercat de la vivenda, situació dels sòls i de la rehabilitació, incloent-hi l'actualització de variables relacionades amb l'oferta (PIB, producció interna, vivendes produïdes, parc actual i situació d'ocupació i tinença, compravendes, etc.), de demanda (llars, estructura demogràfica i vulnerabilitat) i de funcionament de mercat (preus de venda i lloguer, finançament)  
  
  
  
Eix 4. Innovació i qualitat en la vivenda i en l'edificació  
L'elecció de vivenda constituïx una decisió important en la vida de les famílies, perquè constituïx l'espai fonamental en les seues relacions i desvolupament personal, a més d'una de les seues majors inversions financeres. La vivenda és, a més, un bé al qual s'exigix una vida útil superior a la de la resta de béns de consum de la societat.  
Satisfer les necessitats de vivenda amb vivendes més segures, accessibles, eficients, còmodes i adequades a les necessitats funcionals de la demanda requerix un procés d'innovació i millora de la qualitat en les vivendes oferides. Des d'esta perspectiva, s'ha d'avançar cap a una vivenda capaç de satisfer les necessitats d'una demanda cada vegada més diversa, amb especial atenció a les persones amb limitacions motores o sensorials, des dels principis del disseny universal.  
  
L'impuls a la investigació, formació, innovació i millora de la qualitat en l'edificació es constituïx així com un element necessari per a la formulació d'una estratègia de vivenda que assegure la satisfacció de les creixents demandes de qualitat de la societat actual en qualsevol àmbit.  
  
La vivenda, d'altra banda, no pot quedar aliena a la implicació en la major eficiència energètica, requerix el desenvolupament de tecnologies específiques encaminades a reduir els consums energètics.  
En esta aposta per la qualitat, l'acció pública ha d'exercir un paper fonamental, a més, a través de la formulació de normativa tècnica adequada i flexible, amb una consideració específica cap a la vivenda generada a partir de processos de rehabilitació i regeneració. Així mateix, s'impulsarà, des de l'acció pública, la implantació de sistemes de reconeixement de qualitat, pels quals des de fa temps s'ha apostat en qualsevol àmbit de l'activitat productiva.  
  
Línies d'acció Accions  
4.1. Accions normatives, d'investigació i de difusió per a estudiar les necessitats diferenciades de vivenda, en especial dels usuaris majors o amb algun tipus de limitació motora o sensorial 4.1.1. Revisió i desplegament innovador de la normativa de disseny i qualitat de la vivenda, amb criteris de flexibilitat i organismes de certificació (Decret 185/2013)  
4.1.2. Anàlisi i elaboració de criteris per a determinar les condicions bàsiques de la vivenda construïda a fi de millorar el mercat de lloguer i potenciar les actuacions de rehabilitació  
  
4.1.3. Elaboració de normativa i criteris tècnics per a l'adaptació de les vivendes de persones majors o amb diversitat funcional: guies, recomanacions  
4.2. Millorar substancialment l'eficiència energètica del parc immobiliari  
- Per mitjà del desplegament de tecnologies específiques tant en la rehabilitació com en l'edificació de nova planta  
- L'adopció de solucions vinculades a les condicions de l'entorn  
- Criteris, solucions i difusió per a incentivar la rehabilitació energètica 4.2.1. Desplegament de les ferramentes vinculades a l'avaluació i certificació energètica dels edificis nous i dels construïts.  
4.2.2. Avaluar les condicions de comportament energètic de les vivendes i de les situacions de pobresa energètica amb la finalitat d'establir bases i criteris d'intervenció  
4.2.3. Anàlisi i elaboració de criteris i solucions per a la rehabilitació energètica de les vivendes: catàlegs d'elements constructius, guies, cartilles d'obra, etc.  
4.2.4. Desplegament de campanyes d'informació ciutadana dirigides a la conscienciació per a la millora del confort i l'eficiència energètica de les vivendes  
4.2.5. Busca d'instruments específics per al finançament, a partir de la capitalització dels estalvis energètics  
  
4.3. Integració progressiva de les noves tecnologies  
- Domòtica 4.3.1. Elaboració de les ferramentes vinculades a l'avaluació dels edificis nous i construïts per a la incorporació d'instal·lacions de domòtica i de noves tecnologies: catàlegs, guies, etc.  
  
4.3.2. Seminaris d'informació de noves tecnologies aplicades a l'edificació residencial nova i especialment a la ja construïda  
4.4. Adequació de la normativa tècnica  
- Avançar cap a un marc de normativa tècnica en matèria d'habitatge i edificació que conjugue la millora progressiva de la qualitat amb nivells adequats d'homogeneïtat i flexibilitat 4.4.1. Integració de la normativa tècnica relacionada amb la vivenda i l'edificació  
4.4.2. Integració de la regulació del procés d'edificació  
- Normativa del procés d'execució i vida útil dels edificis: llibre de control, distintius i infraestructura de qualitat, fi d'obra  
- Regulació específica del llibre de l'edifici actual en relació amb l'IAE  
4.5. Elaboració d'una normativa tècnica específica per a la qualitat i habitabilitat de les vivendes objecte de rehabilitació   
- Desplegament de normativa tècnica específica per a la vivenda construïda 4.5.1. Acció 251. Regulació de les condicions mínimes de la vivenda i edificis construïts per mitjà d'una guia i, si cal, de desplegament normatiu:  
- Condicions bàsiques, full de revisió  
  
- Millores en la rehabilitació  
- Fitxes model d'intervenció en rehabilitació per tipologies d'edificis  
  
- Certificats del compliment de condicions bàsiques  
- Guia del perfil de qualitat en rehabilitació  
- Certificat del compliment de condicions bàsiques  
4.5.2. Anàlisi i elaboració de criteris i solucions per a la millora de les condicions d'accessibilitat i adaptació dels edificis i vivendes: catàlegs d'elements constructius, guies, cartilles d'obra.  
4.5.3. Desplegament de campanyes d'informació ciutadana dirigides a millorar el coneixement i les possibilitats per a la millora de l'accessibilitat dels edificis i formes d'adaptació de les vivendes, especialment als col·lectius amb diversitat funcional  
  
4.6. Millorar el comportament mediambiental  
- Aprofundir els aspectes que poden millorar el comportament mediambiental de les vivendes, tant en la fase d'ocupació com en la construcció, rehabilitació i demolició  
 4.6.1. Campanyes d'informació, formació per a la millora del comportament mediambiental de la vivenda  
4.6.2. Accions d'investigació, formació i difusió en relació amb l'ecoarquitectura  
  
  
  
  
Eix 5. Foment de l'adquisició, arrendament i ús de vivendes per part de ciutadans estrangers i d'altres comunitats autònomes  
La Comunitat Valenciana presenta les millors condicions per a convertir-se en residència ocasional o permanent d'un nombre cada vegada més gran de ciutadans estrangers que busquen entorns de qualitat.  
  
L'activitat de venda de vivendes a estrangers és ja una de les principals activitats exportadores de la nostra comunitat, en una tendència que s'ha mostrat creixent inclús en un context de crisi econòmica com l'actual.  
El seu caràcter, a més, de generadora i estimuladora de l'economia local comporta que el foment d'esta activitat es constituïsca en un eix essencial de l'estratègia de vivenda de la comunitat.  
Les accions que s'han de desplegar s'emmarquen dins de la iniciativa protegida pel Govern Valencià i liderada per la Conselleria d'Infraestructures, Territori i Medi Ambient.  
  
  
Línies d'acció Accions  
5.1. Difondre entre els adquirents potencials els avantatges i garanties de l'adquisició de vivenda a la Comunitat Valenciana  
- Seguretat de la inversió immobiliària i instruments de protecció tècnics i jurídics que la garantixen  
- Avantatges del territori de la Comunitat Valenciana per a la localització de residències 5.1.1. Potenciar els instruments de difusió i informació en relació amb el mercat de la vivenda especialment dirigida al turisme residencial: web, newsletters, etc.  
5.1.2. Formular accions dirigides a canalitzar la millora de l'oferta residencial i l'entorn urbà i paisatgístic i les condicions dels servicis i equipaments  
5.2. Avançar cap a un mercat europeu únic en matèria d'habitatge  
- Eliminar els obstacles administratius, financers i tècnics que puguen frenar les adquisicions i estades per part de ciutadans comunitaris i de tercers països 5.2.1. Col·laborar amb el Govern d'Espanya en totes les accions tendents a l'eliminació de barreres per a l'adquisició de vivendes  
  
5.3. Vincular els potencials en la matèria amb altres polítiques públiques  
- Buscar el major nivell de sinergies amb qüestions com ara la millora de l'accessibilitat exterior de la Comunitat (aeroports, alta velocitat)  
  
- L'eliminació de colls de botella en les infraestructures internes 5.3.1. Potenciar les accions dirigides a la millora de la mobilitat i accessibilitat territorial i urbana  
5.3.2. Fomentar les millores de les infraestructures de xicoteta escala en àmbits residencials i especialment en els de turisme residencial per a una major mobilitat, amb criteris de sostenibilitat  
  
  
  
I en prova de conformitat, firmen este conveni en dos exemplars:  
  
  
La ministra de Foment: Ana María Pastor Julián.  
El president de la Generalitat Valenciana: Alberto Fabra Part.